

**Kohanemisprogrammi kohanemismoodulite koolituste ja materjalide sisuanalüüs ning kohanemisprogrammi vahehindamine**

Pakkumus

Pakkuja:

Nimi: **Balti Uuringute Instituut**

Aadress: Lai 30, Tartu 51005

Registrikood: 80046950

Kontaktisik: Kristjan Kaldur

E-post: kristjan@ibs.ee

Telefon: +372 5050 364

Hankija: Integratsiooni Sihtasutus

Riigihanke nr: 296880

11. september 2025

**Sisukord**

[1. Pakkuja kirjeldus 17](#_Toc208489606)

[2. Lähteülesanne 18](#_Toc208489607)

[2.1. Uuringu taust 19](#_Toc208489608)

[2.2. Uuringu eesmärk ja tulemus 19](#_Toc208489609)

[3. Uuringu metoodika 20](#_Toc208489610)

[3.1. Uuringu alusraamistik 21](#_Toc208489611)

[3.2. Hindamisküsimused 21](#_Toc208489612)

[3.3. Intervjuud 22](#_Toc208489613)

[3.3.1. Individuaalintervjuud 22](#_Toc208489614)

[3.3.2. Fookusrühmaintervjuud 23](#_Toc208489615)

[3.4. Ankeetküsitlus, kliendistatistika ja tagasisideküsitlused 24](#_Toc208489616)

[3.4.2. Küsimustiku struktuur 25](#_Toc208489617)

[3.4.3. Küsitluskeskkond 25](#_Toc208489618)

[3.4.4. Küsitluse läbiviimine 27](#_Toc208489619)

[3.4.5. Tulemuste analüüs 27](#_Toc208489620)

[3.5. Koolitusmoodulite vaatlus 29](#_Toc208489621)

[3.6. Koosloome töötuba 29](#_Toc208489622)

[3.7. Andmete analüüs, soovitused ja tulemuste valideerimine 29](#_Toc208489623)

[3.8. Hindamise juhtrühm 32](#_Toc208489624)

[3.9. Lähtearuanne, vahearuanne ja lõpparuanne 33](#_Toc208489625)

[3.10. Tulemuste tutvustamine ja kommunikatsioon 34](#_Toc208489626)

[3.11. Hindamise eelduslik tegevus- ja ajakava 35](#_Toc208489627)

[4. Töörühm ja hindamise juhtimine 36](#_Toc208489628)

[4.1. Pakkuja ja töörühma varasem kogemus 37](#_Toc208489629)

[4.2. Uuringu läbiviimise töörühm 43](#_Toc208489630)

[4.3. Projekti meeskonna töökorraldus ja meeskonnasisene suhtlus 43](#_Toc208489631)

[4.4. Koostöö tellijaga 33](#_Toc208489632)

[4.5. Andmete turvalise töötlemise, konfidentsiaalsuse tagamise ja andmekaitsega seotud põhimõtted 34](#_Toc208489633)

[4.6. Andmekaitse Inspektsiooni loa taotlemine 35](#_Toc208489634)

[4.7. Keskkonnahoidlikud lahendused hanke elluviimisel 36](#_Toc208489635)

[5. Riskide maandamine 37](#_Toc208489636)

[Lisa 1. Aja- ja tegevuskava 43](#_Toc208489637)

[Lisa 2. Pakkuja varasemate teostatud tööde nimekiri 43](#_Toc208489638)

# Pakkuja kirjeldus



**Balti Uuringute Instituut MTÜ** (*Institute of Baltic Studies*, IBS, [ibs.ee](http://www.ibs.ee)) on 1996. aastal asutatud iseseisev mittetulunduslik uurimis- ja arenduskeskus, mille peamiseks eesmärgiks on edendada rakendusuuringute, poliitikaanalüüside ning kohalike ja rahvusvaheliste projektide tegemine. Meie eesmärk on osaleda teadmuspõhise ühiskonna arendamisel, edendades Eesti, Läänemere regiooni ja Euroopa avalikku poliitikakujundamist ning pakkudes kõrgekvaliteedilist sotsiaalmajanduslikku analüüsi. IBS omab väljakujunenud tugevat kompetentsi neljas valdkonnas: 1) ränne ja lõimumine, 2) tark linn ja jätkusuutlik areng, 2) IT ja tehnoloogia kasutuselevõtt, 3) haridus, noored ja tööturg, 4) tulevikuseire, poliitikaanalüüs ning mõjude hindamine.

IBS on läbi viinud mitmeid uuringuid, mille põhifookus on olnud avalikul sektoril ning **programmide ja meetmete mõjude hindamisel** (järgnevalt välja toodud vaid viimased viis aastat): Sidusa Eesti arengukava 2021-2030 vahehindamine (2025-2026), Aktiivsete Kodanike Fondi lõpphindamine (2024), Erasmus+ ja Euroopa solidaarsuskorpuse programmide rakendamise hindamine (2023-2024), Eesti Euroopa Liidu välispiiri programmi hindamine (2024), ESF kohanemis- ja lõimumismeetme lõpphindamine (2022-2023), Eesti avatud valitsemise partnerluse (AVP) tegevuste pikaajalise mõju hindamise mudel (2023), “Eesti keele õpe kolmandate riikide kodanikele“ mõju-uuring (2022), teaduse tippkeskuste meetme hindamine (2021-2022), Vabaühenduste Liidu kui huvikaitseorganisatsiooni tegevuste hindamine (2022), tegevuse „Institutsionaalne arendusprogramm teadus- ja arendusasutustele ja kõrgkoolidele“ (ASTRA) tulemuslikkuse ja mõju hindamine (2022), kohalike EMP ja Norra toetuste arenguprogrammide vahehindamine (2021), kohalike omavalitsuste kompetentside põhise koolitusvajaduse analüüs (2020-2021), noortegarantii tugisüsteemi rakendamise mõju ja tulemuslikkuse analüüs (2020), Interreg V-A Eesti-Läti programmi 2014-2020 mõjuhindamine (2020), Euroopa Liidu ühtekuuluvuspoliitika fondide rakenduskava 2014-2020 vahehindamine (2020) jt.

IBS tegutseb aktiivselt Eestis ja rahvusvahelisel tasandil. Aastate jooksul oleme ellu viinud suurel hulgal arendusprojekte koostöös keskvalitsuse, kohalike omavalitsuste, akadeemia, ettevõtete ja kolmanda sektori organisatsioonidega kogu Euroopas, sh üle 20 Euroopa Liidu teaduse ja arenduse raamprogrammidest rahastatud projekti (sh FP5, FP6, FP7, H2020, Horizon Europe jmt). Vahemikus 2011 kuni 2018 olime Euroopa Liidu Põhiõiguste Ameti (FRA) uurimisvõrgustiku juhtpartner Eestis, kogudes andmeid ja monitoorides põhiõiguste valdkonda Eestis. IBS on Euroopa Komisjoni lõimumisalase portaaliEWSI Eesti kontaktpunkt, EMN Eesti rändevõrgustiku liige, Õiguskantsleri büroo inimõiguste nõukoja liige, Haridus- ja Teadusministeeriumi rakendusuuringute nõukogu liige ning osaleb aktiivselt ka mitmetes teistes erinevates riiklikes töörühmades.

IBS eksperdid osalevad mitmetes rahvusvahelistes ekspertvõrgustikes, nõukogudes ja töörühmades. Täpsema loetelu teostatud töödest on leitav lisas 2 ja veebilehel [ibs.ee/projektid](https://www.ibs.ee/projektid/).

/ --- /

Käesolevas pakkumuses välja toodud teave on pakkuja ärisaladus.

/ --- /

# Lähteülesanne

## Uuringu taust

Kohanemisprogrammi kohanemismoodulite koolituste ja materjalide sisuanalüüsi ning kohanemisprogrammi vahehindamise (edaspidi lihtsuse huvides sõnastatud ka kui vahehindamine) fookuses on Integratsiooni Sihtasutuse (INSA) poolt alates 2023. aastast korraldatud ja arendatud kohanemisprogrammi „Settle in Estonia“, mis on suunatud Eestisse saabunud uussisserändajatele. Kohanemisprogrammis saavad osaleda kõik erinevate rändeliikide ja tavarände alusel Eestisse saabunud uussisserändajad ning sundrändega saabunud (rahvusvahelise kaitse saajad, RKS). Kohanemisprogramm on suunatud neile välismaalastele, kes on Eestis elanud vähem kui 5 aastat.

Kohanemisprogrammi eesmärk on toetada uussisserändajate rändeprotsessi ja kohanemist, tagades neile teadmised Eesti riigi ning ühiskonna toimimise, igapäevase eluolu, töö, õppimise ja perekonnaga seotud teemadel ning soodustades neil eesti keele oskuse omandamist. Laiemas vaates kohanemisprogrammi eesmärk toetada uussisserändajate elama asumist ja igapäevaelus toimetulekut Eestis, soodustada eesti keele ja ühiskonna mõistmist ning pakkuda ühtset alust lõimumisele. Kohanemisprogramm on seega oluline osa Eesti laiemast lõimumispoliitikast – sisserändaja elukaart arvestades küll lühiajaline ja indiviidi mõttes mahult väike, kuid pikemas perspektiivis väga oluline element, toetades kõigepealt esmase kohanemise algust ning seejärel juba pikaajalist lõimumist.

Kohanemisprogramm koosneb ühest baasmoodulist, viiest teemamoodulist ja kolmest keeleõppe moodulist (A1, A2 ja B1 taseme eesti keele kursused). Baas- ja teemamoodulid on üldjuhul ühepäevased, st kestavad 8 astronoomilist tundi (v.a. sundrändega tulijatele ehk RKS-idele, kelle puhul on baasmooduli kestus 1 või 4-päevane); eesti keele kursused A1-B1 tasemel kestavad vastavalt 100-250 akadeemilist tundi ehk kokku vastavalt ca 3 kuni 9 kuud. Lisaks tundidele täiendavad koolitusi ka interaktiivsed tegevused ning koolitustel kasutatakse koolitusmaterjalidena käsiraamatuid ja õppevideosid (mis on samuti antud vahehindamise objektiks), sh keeleõppes ka sõnavihikut. Lisaks on õpetajatele/koolitajatele ette nähtud metoodilised juhendmaterjalid.

Rahvusvahelise kaitse saajatele, sh ajutise kaitse saajatele on kohanemisprogrammis osalemine kohustuslik, teiste sihtrühmade puhul on osalemine vabatahtlik.

Kohanemisprogrammi on küll ellu viidud alates 2015. aastast, kuid võrreldes selle ajaga on oluliselt muutunud ka uussisserändajate profiil – päritoluriikide ampluaa on muutunud mitmekesisemaks, oluliselt on kasvanud sundrändega saabujate hulk (sh Ukraina ajutise kaitse saajad) ning uussisserändajate hulgas on tõusnud ka selliste välismaalaste arv, kes on pärit riikidest mis on Eestiga võrreldes oluliselt teistsugusemad (nt kultuurilises, keelelises, usulises vmt mõttes) või riikidest mille taustsüsteem on teistsugusem (nt haridussüsteemi, digipädevuste vmt osas). See kõik on seadunud suure väljakutse alla ka kohanemisprogrammi elluviimise ja arendamise, olemaks piisavalt paindlik ja dünaamiline kohanemaks kõikide muutuvate oludega ning sihtrühmade vajadustega (ja sihtrühma oskustega). Lisaks sellele on Integratsiooni Sihtasutus seadnud ambitsioonikaks, kuid väga oluliseks eesmärgiks kohanemisprogrammi teemamoodulite viimist e-õppe vorm, alustades sellesuunalist arendust baasmooduli põhiselt.

Kohanemisprogrammi kaasrahastatakse Euroopa Sotsiaalfondist+ (ESF+) ja Varjupaiga-, Rände- ja Integratsioonifondist (AMIF).

## Uuringu eesmärk ja tulemus

Käesoleva pakkumuse raames viiakse läbi kaks peamist tegevust:

1. kohanemismoodulite koolituste ja materjalide sisuanalüüs, ning
2. kohanemisprogrammi vahehindamine.

Läbiviidavate tegevuste raames analüüsitakse kohanemisprogrammi koolituste sisu, kestust, ülesehitust, koolitusmaterjale ja koolituspakkumise mudelit, s.o. käsitledes kohanemisprogrammi tervikuna. Nende tulemusena valmivad ettepanekud kohanemisprogrammi ajakohastamiseks. Tegevuste käigus arvestatakse nii sihtrühma profiilidega kui ka nende kohanemistakistuste ja -vajadustega Eesti ühiskonnas, see tähendab, et nii andmekogumisel, analüüsimisel kui ka järelduste ja soovituste koostamisel püütakse parimal moel lähtuda sihtrühma mitmekesisusest ja eripäradest (nt võib mingi osa taipamistest või soovitustest kohalduda vaid ühele kitsale uussisserändajate sihtrühmale vmt).

Sisuanalüüsi osa keskendub kohanemisprogrammi kohanemismoodulite sisu, kestuse, ülesehituse ja vormi terviklikule hindamisele erinevate sihtrühmade lõikes, et teha põhjendatud ettepanekuid nende ajakohastamiseks ja ühtlustamiseks. Analüüsitakse moodulite vastavust eesmärkidele ja vajadustele (sh vajadust mooduleid eristada/koondada ning kohustuslike ja vabatahtlike osakaalu), sobivaid õppeformaate ja ligipääsetavust, samuti eraldiseisva digimooduli asjakohasust ning digipädevuste lõimimist.

Vahehindamise osa (st hindamine klassikalisest hindamisraamistiku kriteeriumitest lähtuvalt) hindab ja selgitab kohanemisprogrammi rakendamise tulemuslikkust, asjakohasust ja tõhusust. Vahehindamine ei keskendu kohanemisprogrammi mõju ja jätkusuutlikkuse hindamisele, kuna neile hinnangu andmiseks pole kohanemisprogrammi uus rakendamisperiood veel olnud piisavalt pikk ning need kohalduvad parimal võimalikul moel alles lõpphindamises/järelhindamises. Kuid kui andmekogumise ja analüüsi tulemustest ilmneb, et teatud teemade või tegevuste lõikes on võimalik ka nende kahe kriteeriumi puhul esmane või üldistatud hinnang anda, siis seda ka tehakse. Vt hindamise metoodika osas täpsemalt ptk 3.

Kogu uuring katab ajalist perioodi alates sellest, kui Integratsiooni Sihtasutus hakkas kohanemisprogrammi korraldama märtsis 2023 kuni tellija poolt lähteülesandes ära märgitud daatumini, st mai 2025; samal ajal on pakkuja vaates võimalik pikendada seda ajavahemikku ka kuni vahehindamise analüüsi läbiviimise perioodi lõpuni (andmekogumine toimub hinnanguliselt kuni aprillini 2026, millele järgneb andmete analüüs, tulemuste valideerimine, aruande koostamine). Täpne ajavahemik täpsustatakse koostöös tellijaga avakohtumisel.

Vahehindamise tulemusena valmib hindamisaruanne, mis koondab endas vahehindamise analüüsi tulemusi kahes osas (esimene osa koolituste ja materjalide sisuanalüüs ning teine osa klassikaline ja terviklik vahehindamine) ning nende põhjal koostatud taipamisi ning tõenduspõhiseid järeldusi ja ettepanekuid. Nende põhjal on võimalik täiendada, muuta, uuendada, algatada või lõpetada kohanemisprogrammiga seonduvaid elemente (sisu, põhimaterjale, lisamaterjale, tegevusi, uusi lahendusi jmt) ja kohanemisprogrammi kontspetsiooni ning võimalusel sihistada programmi ja selle tegevusi paremini erinevate sihtrühmade hulgas (sh arvestades sihtrühmade paiknemist, digipädevust, ootusi, eeldusi, hoiakud, takistusi, erivajadusi jmt piiranguid või toetavaid elemente).

Uuringu terviklik metoodika on väljatoodud allolevas peatükis 3 ning kogu kohanemisprogrammi hinnatakse lähtuvalt alltoodud hindamisküsimustest peatükis 3.2.

# Uuringu metoodika

## Uuringu alusraamistik

Uuringu, sh vahehindamise metoodika on koostatud lähtudes tellija poolt lähteülesandes välja toodud eesmärkidest ja uurimisküsimustest ning tuginedes pakkuja pikaajalisele kogemusele ja hinnangule, kuidas uurimisküsimustele uuringu ajaraami ning eelarvet arvestades parimal võimalikul moel vastata. Selleks rakendatakse kombineerituna kvalitatiivseid ja kvantitatiivseid andmekogumis- ja analüüsimeetodeid.

Vahehindamise metoodilise aluse moodustavad Rahandusministeeriumi (2023) soovitused Eestis ellukutsutud ja rakendatud arengukavade, programmide, meetmete jmt läbiviimiseks,[[1]](#footnote-2) mis omakorda tugineb OECD/DAC klassikalise hindamisraamistikule. Sealjuures toetub hindamine ka hindamise heale tavale ning selles sisalduvatele põhimõtetel (ESTES 2012).[[2]](#footnote-3)

Vaheindamise läbiviimiseks kasutatakse ennekõike kolme klassikalist hindamiskriteeriumit: **asjakohasus**, **tõhusus** ja **tulemuslikkus.** Need kolm kriteeriumit loovad selgepiirilise kolmeastmelise loogika, mille põhjal kohanemisprogrammi hinnata:

1. Probleemi ja vajaduse määratlemine ning kohanemisprogrammi vastavus neile (asjakohasus),
2. Sisendite ehk sekkumiste, meetodite, vahendite võrdlus saavutatud tulemustega (tõhusus),
3. Seatud eesmärkide ja elluviidud tegevuste omavaheline vastavus ning tulemuste saavutamise hindamine (tulemuslikkus).

Hindamise metoodika lähtub seega küsimusest, kas sekkumine (kohanemisprogrammi elluviimine) on toonud või toomas kaasa soovitud muutuse (kohanemisprogrammi eesmärkide täitmise) ning mis on selle muutuste põhjuseks (kas sekkumine ise või muud faktorid).

Vahehindamine ei keskendu otseselt mõju ja jätkusuutlikkuse hindamisele, kuna neile kriteeriumitele põhjalike hinnangu andmiseks pole elluviidav rakendamisperiood olnud veel piisavalt pikk. Seega kohalduvad need kaks kriteeriumi parimal võimalikul moel alles lõpphindamises.

Juhul kui andmekogumise ja analüüsi tulemustest siiski ilmneb, et teatud aspektide lõikes on siiski võimalik kohanemisprogrammi mõju ja jätkusuutlikkuse kriteeriumi puhul ka esmane või üldistatud hinnang anda, siis seda ka tehakse. Silmas tuleb loomulikult pidada, et teatud ulatuses sisaldub jätkusuutlikkuse alane hinnang juba ka koostatavates soovitustes ja ettepanekutes. Seega kaudselt on jätkusuutlikkuse kriteerium kaetud vähemalt osaliselt ka neile hindamisküsimustele vastamisega.

Uuringu, sh vahehindamise keskseteks meetoditeks on dokumendianalüüs (sh olemasolevate andmete sekundaaranalüüs), süva- ja fookusrühmaintervjuu, ankeetküsitlus, valideerimisseminar ja koosloome töötuba (vt täpsemalt tabelis 1 allpool). Taoline meetodite triangulatsioon tagab, et kogu uuringu, sh hindamise tulemused, sh taipamised, järeldused ja soovitused on erinevatest allikatest kontrollitavad ning annavad tasakaalustatud pildi nii kohanemisprogrammi sisemisest toimivusest kui ka selle laiemast mõjust nii sihtrühmadele endile, aga potentsiaalselt ka Eesti ühiskonnale, kogukondadele, majandusele jt lõimumisvaldkondadele.

Pakkuja arvestab metoodika pakkumisel läbivalt järgnevate põhimõtetega:

1. **Praktiline rakendatavus.** Soovitused vormistatakse nii, et need oleksid kasutatavad ka erinevates tulevikustsenaariumides – sh nt juhul, kui kohanemisprogrammi eest vastutav asutus peaks muutuma (nt vastutus jagatakse teisiti või hajutatakse vmt).
2. **Laiaulatuslik kaasatus**. Kaasame võimalikult laia ringi osapooli (rahastaja, rakendajad, lõppkasutajad, uussissrändajatega vahetult kokkupuutuvate organisatsioonide esindajad jt), kuid seejuures uuringu ajaraamiga arvestades.
3. **Heade ja halbade praktikate kaardistus**. Toome andmekogumise tulemuste põhjal välja nii toimivad kui ebaõnnestunud lahendused kohanemisprogrammi koolituste juhtimisel, rahastamisel ja/või koostöömudelites eri osapooltega, ning valideerime need leiud fookusrühma aruteludes ja valideerimisseminaril.[[3]](#footnote-4)

Järgnevalt on välja toodud kogu uuringu metoodika lühiülevaade (tabel 1). See on eristatud kaheselt: teine tulp kohaldub sisuanalüüsile ning kolmas tulp vahehindamisele; meetodite juures, mis kohalduvad samaaegselt mõlemale, oleme need ka selliselt välja toonud. Aja- ja tegevuskava on välja toodud lisas 1. Hindamisküsimused on välja toodud allpool tabelites 2 ja 3.

Tabel 1. Metoodika ja valimi maatriks

|  |  |  |
| --- | --- | --- |
| Meetod | VALIM, VÄLJUND | |
| I: SISUANALÜÜS | II: VAHEHINDAMINE |
| **Dokumendianalüüs** | * **30-40 analüüsitud dokumenti**: programmi moodulites kasutatavad materjalid (sh käsiraamatud, koolitustel kasutatavad slaidiesitlused, töölehed, videod vms) * **õigusdisaini meetod** | * **20 analüüsitud dokumenti**: programmi alus- ja arengudokumendid, strateegiad, seire-, tulemus- ja vahearuanded, projektidega seotud dokumentatsioon ja aruandlus, seotud valdkondlikud uuringud, analüüsid, teaduskirjandus jmt. |
| **Olemasolevate andmete (kliendistatistika, tagasisideküsitlused) sekundaaranalüüs** | * **1 kliendistatistika analüüs** * **1 tagasisideküsitluse analüüs** * **Kohanemisprogrammis osalejate profiilid:** profiilid moodustatakse klasteranalüüsi abil vastavalt vajadusele kas kliendistatistika, ankeetküsitluse või koolituste tagasisideküsitluste põhjal. Profiilide täpne arv ja kasutatavate ei ole pakkujal ette teada, see sõltub peamiselt vastuste varieeruvusest ja profiili tunnuste arvust. Eeldatavasti kasutatakse profiilide loomist nii uuringu sisuanalüüsi kui vahehindamise osades. * **Kirjeldav statistika:** olemasolevaid andmeid e peamiselt tagasisideküsitlusi ja kliendistatistikat kasutatakse võimalikult suurel määral asjakohastele uurimisküsimustele vastamiseks (uuringu mõlemas sisuosas), kuid töö täpne maht ei ole pakkumuse esitamise ajal teada. * Väljundiks on eelkõige risttabelid ja kirjeldavad joonised (nt vastuste sagedusjaotused) | |
| **Ekspertintervjuud KP partneritega** | * **10 poolstruktureeritud intervjuud** (KP partnerorganisatsioonid, nt INSA, SiM, KuM, PPA jne) * Kestus 60–90 minutit * Kontakt- või veebiintervjuu (nt Teams) | |
| **Individuaalintervjuud koolitajatega** | * **10 poolstruktureeritud intervjuud** (KP koolitajad) * Kestus 60–90 minutit * Kontakt- või veebiintervjuu (nt Teams) | |
| **Individuaalintervjuud programmis osalejatega** | * **10-15 poolstruktureeritud intervjuud** (KP osalejad) * Kestus 60–90 minutit * Kontakt- või veebiintervjuu (nt Teams) * Intervjuud eri profiilide põhiselt (nt teemamoodul, rändeliik, piirkond vmt) | |
| **Fookusrühma intervjuud (vestlusring, ümarlaud)** | * **2-4 temaatilist fookusrühmaintervjuud** (intervjuud vahehindamiste muudatuste-arenguvajaduste teemal, teenustele suunamiste ja osalemismustrite teemal), igaühes 6–8 osalejat * Sihtrühm: peamiselt KP partnerid, koolitajad (koos ühes rühmas), keeleõpetajad (koos ühes rühmas) jm * Kestus 90–120 minutit * Võimalusel kontaktintervjuu, vajadusel veebis/hübriidis (nt Teams) * Väljund: eelnevast andmekogumisest saadud tulemuste ja taipamiste valideerimine, soovituste koostamine | * **6 temaatilist fookusrühmaintervjuud** (õppematerjalide teemaline, õppeformaadi teemaline, teemamoodulite vajaduse teemaline, kultuuritundlikkuse ja ühiskondlike teemade teemaline, vastavalt vajadusele ka kitsaste või spetsiifiliste teemade põhine, nt erivajadused, digipädevus vm), igaühes 6–8 osalejat * Kestus 90–120 minutit (töötoa puhul 3 tundi koos pausidega) * Võimalusel kontaktintervjuu, vajadusel veebis/hübriidis (nt Teams) * Väljund: eelnevast andmekogumisest saadud tulemuste ja taipamiste valideerimine, soovituste koostamine |
| **Ankeetküsitlus** | * **1 veebiküsitlus** * Sihtrühm: KP koolitustel osalejad (küsitlusplatvorm Alchemer): katab nii sisuanalüüsi kui ka vahehindamise küsimusi * Kutsed kõigile 37 tuhandele osalejale (aastatel 2023-2025), küsimused/vastused moodulite kaupa (kõik osalejad ei pea vastama kõikide moodulite (teemamoodulid ja keeleõpe) kohta, vt ptk 3.4) * Netovalimi eesmärk (vastamismäär): ≥ 1000 täidetud ankeeti, vastused kõikide moodulite kohta * Väljund: andmestik ja kirjeldav statistika, klasteranalüüs | |
| **Koolitusmoodulite vaatlus** | * **8 vaatlust** * Erinevad moodulid (sh teemamoodulid ja keeleõpe) * Vaatlus eksperdi poolt; võimaluse ka osalusvaatlus (sihtrühma poolt) |  |
| **Koosloome töötuba** | * **1 koosloome töötuba** * Fookusteemad: pigem kitsamalt metoodika, formaat, õpiväljundid, materjalid jm | * **1 koosloome töötuba** * Fookusteemad: pigem laiemalt, KP tulevikusuunad, laiem mõju kohustuslikkus, korralduslikud küsimused (suunamine, motiveerimine, kommunikatsioon), seos laiemalt lõimumispoliitikaga jm |

## Hindamisküsimused

Järgnevalt on välja toodud uuringus käsitletavate uurimis- ja hindamisküsimuste ja nendele vastamise meetodite ülevaade (tabelid 2 ja 3). Uurimisküsimused on esitatud mõlema tegevuse - kohanemisprogrammi sisuanalüüsi ja vahehindamise - lõikes.

Mõlema tegevuse metoodilise järjepidevuse hoidmise eest vastutab üks analüütik-ekspert, keda omakorda toetab vähemalt üks täiendav analüütik-ekspert (vt täpsemalt ptk 4). Vastutaja koordineerib tegevusepõhist andmekogumist ja tagab tulemuste kvaliteedi. Nii on tagatud, et kõik uurimis- ja hindamisküsimused saavad põhjaliku ja üheselt mõistetava vastuse või vastused.

Iga küsimuse lõikes oleme välja toodud sellele hindamiseks rakendatav metoodika. Tabel näitab seega, milliseid küsimusi me millise iga uurimisküsimuse ja hindamiskriteeriumi täitmiseks küsime, millist meetodit selleks rakendame ja millistest allikatest andmeid kogume. Taolise rühmitamise puhul on aluseks võetud triangulatsiooni põhimõte: iga olulise uurimisküsimuse juures on vähemalt kaks andmeallikat või meetodit, mis võimaldab meil taipamisi ja järeldusi vastastikku kontrollida ning vältida ühestainsast allikast tulenevat võimalikku kallutatust.

Allolevates tabelites väljatoodu on pakkuja esialgne ettepanek teadaoleva ja kättesaadava info põhjal. See kindlasti täpsustub tulenevalt uuringu alguses saadavast täiendavast lisainformatsioonist tellija poolt. Küsimuste nimekiri on jäetud pakkumuses suuresti samaks mis on esitatud lähteülesandes. Osade uurimis- ja hindamisküsimuste ümberstruktureerimine ja vajadusel ümbersõnatamine on mõistlik ellu viia hindamise esimeses etapis (lähtearuande koostamise protsessi käigus). Osati taandub see ka informatsioonile ja andmetele, mida saadakse uuringu alguses tellijalt (nt tagasisideküsitluse tulemused, koolitajate/õpetajate metoodilised materjalid ja juhendid jmt). Seega oleme käesolevas pakkumuses välja toonud pakkuja enda tunnetusel ja kogemusel põhineva võimalikult lähedase metoodika, kuid see võib töö käigus muutuda.

Tabelis sõnastatud *KP partnerite* all peame silmas kohanemisprogrammi (KP) tegevuse eest vastutavaid ametnikke ja teisi seotud ministeeriumide, rakendusasutuste või organisatsioonide töötajaid (nt INSA, Kultuuriministeerium, Siseministeerium, PPA jne). Tabelis defineeritud *osalejate* all peame silmas teenuste vahetuid kliente ehk lõppkasusaajaid, kelleks on uussisserändajad (sh rahvusvahelise ja ajutise kaitse saajad). *Koolitajad*on kohanemisprogrammi koolitusi läbi viivad koolitajad/õpetajad või koolitusi läbi viivate organisatsioonide esindajad.

**Tabel 2. Kohanemisprogrammi kohanemismoodulite sisuanalüüsi hindamisküsimuste ja meetodite tabel**

|  |  |  |
| --- | --- | --- |
| **HINDAMISKÜSIMUS** | **MEETOD JA VALIM** | **KOMMENTAAR** |
| **Varasemad uuringud** | | |
| * 1. Millised varasemates uuringutes esile toodud kitsaskohad ja ettepanekud on jätkuvalt asjakohased ja vajavad rakendamist, millistega on arvestatud piisavalt? | Dokumendianalüüs  Ekspertintervjuud KP partneritega | Selgitatakse välja, milliseid ettepanekuid on rakendatud ja kas probleemid on leevenenud |
| **Kohanemiskoolituste sobivuse hindamine** | | |
| * 1. Mil määral vastavad olemasolevad kohanemismoodulid (baas-, töö-, pere jms) erinevate sihtrühmade (rahvusvahelise kaitse saajate ja vabatahtlikult saabunud uussisserändajate) ootustele, vajadustele ja programmi eesmärkidele, sihtrühma erinevatele profiilidele? Millistele sihtrühmadele on/ei ole vajalikud millised moodulid ja miks? | Kliendistatistika andmete analüüs  Tagasisideküsitluste analüüs  Ankeetküsitlus  Klasteranalüüs | Klasteranalüüsi abil koostatakse teenuse klientide profiilid. Pakkuja otsustab, kas profiile on otstarbekam luua kliendistatistika- või küsitlusandmete abil. Lisaks võrreldakse statistilisi rahulolu näitajaid rände tüüpide (sund- ja vabatahtlik ränne) lõikes. |
| * 1. Milliseid mooduleid tuleks lisada, muuta või ära jätta, arvestades sihtrühmade vajadusi ja muutunud sisserände konteksti alates 2022.aastast ning millised moodulid peaksid olema kohustuslikud, millised moodulid vabatahtlikud? | Tagasisideküsitluste analüüs  Intervjuud koolitajatega  Intervjuud osalejatega | Arvestatakse nii sihtrühmade kui ka koolitajate tagasisidega. |
| * 1. Millised õppeformaadid (nt loengud, e-õpe, grupiarutelud, ühe- või mitmepäevased koolitused, kontakt- ja veebiõpe ning interaktiivsed tegevused) kõige paremini sobivad erinevatele sihtrühmadele, arvestades sihtrühmade mitmekesisust? Milline õppeformaat sobib millisele moodulile? Lisaks hinnangu andmisele põhjendada sobivust ning teha ettepanekuid kõige paremini sobivate ja/või alternatiivsete formaatide kasutamiseks. | Koolituste vaatlus  Tagasisideküsitluste analüüs  Ankeetküsitlus | Vaatlustel arvestatakse rühmade dünaamikaga, mida täiendatakse vastajate tagasiside ja hinnangutega eelistatud õppeformaatide osas. Tulemusi valideeritakse uuringumeeskonna ekspertidega. |
| * 1. Kuidas tagada koolituste ligipääsetavus, kättesaadavus ja sobivus osalejatele, arvestades nende elukohta, digivõimekust ja muid piiranguid? | Ankeetküsitlus  Klasteranalüüs  Ekspertintervjuud KP partneritega | Arvestatakse nii osalejate kui ka vastutajate hinnangutega. Peamise sisendi annab siiski vastuste analüüs klastrite ehk programmis osalejate tüüpide kaupa. |
| * 1. Kuivõrd asjakohane on eraldiseisva digimooduli lisamine? Millisel viisil võiks lisaks eraldiseisvale digimoodulile lõimida digipädevuste ja e-teenuste kasutamise elemente vastavatesse baas- või teemamoodulitesse? Kui suure osa sihtrühmadest moodustavad need, kellel on vajadus vastava toe järgi (digipädevus ja e-teenuste kasutamine)? | Intervjuud osalejatega  Intervjuud koolitajatega  Tagasisideküsitluste analüüs | Arvestatakse osalejate ja koolitajate hinnangutega. Kui tagasisideküsitlustes ei ole küsimusi, millega vastavat vajadust hinnata, kasutatakse alternatiivina ankeetküsitlust, et koguda andmed ise. Tulemusi aitavad konteksti paigutada uuringu eksperdid, kuid tegemist on väga mahuka küsimusega, millele saab vaid piiratud vastuse, st et pakkuja ei kujunda uuringu käigus täiesti uut õppekava, vaid annab kitsamaid soovitusi. |
| * 1. Kui on põhjendatud eraldiseisev digimoodul, siis milline peab olema selle sisu, formaat ja üldpädevusnõuded, et digimoodul oleks tõhus ja asjakohane? | Intervjuud osalejatega  Intervjuud koolitajatega  Ekspertintervjuud KP partneritega  Koosloome töötuba | Arvestatakse osalejate ja koolitajate hinnangutega. Tulemusi aitavad konteksti paigutada uuringu eksperdid, kuid tegemist on väga mahuka küsimusega, millele saab vaid piiratud vastuse, st et pakkuja ei kujunda uuringu käigus täiesti uut õppekava, vaid annab kitsamaid soovitusi. |
| **Õppemeetodite panus õpiväljundite saavutamisse** | | |
| * 1. Hinnata erinevate õppemeetodite (nt loengud, arutelud, interaktiivsed tegevused) asjakohasust ning edasist arendusvajadust. | Tagasisideküsitluste analüüs  Koolituste vaatlus  Ekspertintervjuud KP partneritega | Hinnatakse osalejate tagasisidet, mida täiendatakse vaatluse jooksul tuvastatavate taipamistega. Ekspertintervjuud annavad laiema ülevaate. |
| * 1. Millised õppemeetodid (nt loengud, arutelud, interaktiivsed tegevused) on kõige tõhusamad erinevate sihtrühmade ja/või profiilide lõikes? | Tagasisideküsitluste analüüs  Koolituste vaatlus  Intervjuud koolitajatega | Hinnang sellele küsimusele saab eeldavasti eelkõige olema kvalitatiivne, sest statistikas ei pruugi olla alust siduda koolitusel osalemist nt parema osalusega tööturul. See toimub mitme teguri koosmõjul ja antud kvantitatiivne hinnang ei pruugi olla põhjendatud. |
| * 1. Kui tõhusalt toetavad interaktiivsed tegevused kohanemiskoolituste eesmärkide saavutamist ning milliseid kohandusi peaks tegema nende sisu, vormi või rakendamise osas? | Tagasisideküsitluste analüüs  Intervjuud koolitajatega  Ekspertintervjuud KP partneritega | Hinnang saab eelkõige olema kvalitatiivne, tulemusi valideeritakse pakkuja meeskonna ekspertidega. |
| **Koolitusmaterjalide tõhusus ja mõju** | | |
| * 1. Hinnata erinevate koolitusmaterjalide (sh käsiraamatud, esitlusmaterjalid ja metoodilised materjalid koolitajale, slaidid) asjakohasust erinevate moodulite, sihtrühmade ja/või profiilide lõikes, arvestades e-õppe formaatide (nt iseseisvate e-õppe kursuste) väljatöötamist, järjepidevat arengut ja pakkumist sihtrühmadele. Kui tehakse ettepanekuid uute moodulite loomiseks või sisuliste muudatuste tegemiseks, tuleb hinnata ka vastavaid koolitusmaterjale ning esitada ettepanekud nende koostamiseks või kohandamiseks. | Ankeetküsitlus  Klasteranalüüs  Tagasisideküsitluste analüüs | Tagasisidet koolitusmaterjalidele saab hinnata nii vastajate tagasiside kui ka ankeetküsitluse abil. Ankeetküsitluse vajadus sellele küsimusele vastamiseks selgitatakse välja siis, kui pakkuja näeb tagasisideküsitluste sisu. |
| * 1. Milliseid sisulisi ja metoodilisi muudatusi materjalides on vaja programmi ajakohastamiseks teha, et need vastaksid paremini kohanemisprogrammi lisades loetletud üldpädevusnõuetele (lisad 1-7)? Mis on nende muudatuste vajalikkuse põhjendus ja lisandväärtus? | Ekspertintervjuud KP partneritega  Intervjuud koolitajatega  Koosloome töötuba | Sisendit kogutakse eelkõige koolituste pakkujatelt ja partneritega ning täiustamise võimalusi arutatakse koostöös pakkuja meeskonna ning sidusrühmade ekspertidega. |
| * 1. Kuidas hindavad osalejad olemasolevate materjalide sisu, ligipääsetavust ja kasutatavust? | Ankeetküsitlus  Intervjuud osalejatega  Tagasisideküsitluste analüüs | Küsimusele vastatakse nii kvalitatiivselt kui kvantitatiivselt. |
| * 1. Millisel viisil võiksid kohanemise teekaart ja kohanemise sündmusteenus toetada või asendada seni kasutusel olnud käsiraamatuid? | Ekspertintervjuud KP partneritega  Intervjuud koolitajatega  Intervjuud osalejatega | Osalejate vajadusi ja kriitikat materjalide suhtes võrreldakse koolitajate ja ekspertide hinnangutega. Vajadusel käsitletakse teemat ka koosloome töötubades. |
| **Kultuuritundlike ja ühiskondlike teemade käsitlemise piisavus ning asjakohasus** | | |
| * 1. Kuidas koolitusel käsitleda väärtustega seotud aspekte (nt kultuur, usk, komberuum), et tagada nende mõistmist, sh nende olulisuse mõistmist kohanemise seisukohalt ning milliseid koolitusmaterjale ja -meetodeid selleks kasutada? | Koosloome töötuba  Ekspertintervjuud KP partneritega | Pakkuja kaasab meeskonda kogenud andragooge, kes annavad sisendit nende küsimuste lahendamisel. Teemad väärivad kindlasti laiemat arutelu koosloome töötubades. |
| * 1. Kuidas hinnata osalejate teadmiste omandamist ja õpiväljundite saavutamist kultuuritundlike teemade käsitlemisel? | Koosloome töötuba  Ekspertintervjuud KP partneritega | Pakkuja kaasab meeskonda kogenud andragooge, kes annavad sisendit nende küsimuste lahendamisel. Teemad väärivad kindlasti laiemat arutelu koosloome töötubades. |

**Tabel 3. Kohanemisprogrammi rakendamise vahehindamise hindamisküsimuste ja meetodite tabel**

|  |  |  |
| --- | --- | --- |
| **HINDAMISKÜSIMUS** | **MEETOD JA VALIM** | **KOMMENTAAR** |
| **Vahehindamiste soovituste ja muudatuste hindamine** | | |
| * 1. Milliseid varasemates uuringutes ja tagasisides esitatud soovitusi on rakendatud ja kui tõhusalt? Millised ettepanekud on jätkuvalt asjakohased? | Dokumendianalüüs  Ekspertintervjuud KP partneritega  Intervjuud koolitajatega  Koosloome töötuba | Selgitatakse välja, milliseid ettepanekuid on rakendatud ja kas probleemid on leevenenud |
| **Koolitustele suunamise ja osalemise korralduse tõhususe analüüs** | | |
| * 1. Kuidas parendada kohanemisprogrammi suunamist ja suurendada osalusaktiivsust? | Tagasisideküsitluste analüüs  Ankeetküsitlus  Ekspertintervjuud KP partneritega  Koosloome töötuba | Selgitatakse välja peamiselt osalejate ehk klientide tagasiside põhjal. Kõrvalpilgu annavad teenuste vastutavad isikud ja teemale otsitakse lahendust koosloome töötubades, selgitades välja mh ka võimalikud ja realistlikud lahendused |
| * 1. Millised on partnerite (Politsei- ja Piirivalveamet, Töötukassa, kohalikud omavalitsused, vabaühendused) rollid ja praktikad suunamisel ning teavitamisel? | Ekspertintervjuud KP partneritega  Koosloome töötuba | Lisaks praeguse olukorra väljaselgitamisele keskendutakse ka võimalikele parenduskohtadele. |
| * 1. Kuivõrd efektiivne ja jätkusuutlik on olemasolev suunamisprotsess? Aluseks võtta eksperthinnangud, kuid ka sihtrühmade hinnanguid olemasolevale suunamisprotsessile. Millised tegurid mõjutavad osalemist positiivses või negatiivses suunas? | Ekspertintervjuud KP partneritega  Ankeetküsitlus  Intervjuud osalejatega  Koosloome töötuba | Küsimusele vastatakse eelkõige kvalitatiivselt, kuid indikatsiooni annavad ka küsitlustulemused. Võimalikke lahendusi otsitakse koosloome töötubades. |
| **Osalemismustrite ja katkestamiste hindamine** | | |
| * 1. Milline on kohanemiskoolituste ja keeleõppe osalusmäär ja katkestamise dünaamika ajavahemikul märts 2023 – mai 2025? Millised on koolituste katkestamise peamised põhjused erinevate sihtrühmade ja rändeliikide lõikes? | Kliendistatistika andmete analüüs  Klasteranalüüs  Ankeetküsitlus | Küsimusele saab vastata osalejate profiili lõikes, klasteranalüüsi abil, kuid pakkuja peab nägema kliendistatistika sisu, et otsustada, milliste andmetega on klasteranalüüsi otstarbekam teha. |
| * 1. Milline on sihtrühma hinnang kohanemisprogrammile, sh koolituste korraldusele (koolitustele suunamine, sisu ja asjakohasus, koolitajate professionaalsus, koolituste metoodika ja formaat, koolituste toimumise aeg ja sagedus, koolituste ülesehitus jne)? | Kliendistatistika andmete analüüs  Ankeetküsitlus  Intervjuud osalejatega | Sõltuvalt kliendistatistika andmete sisust saab ankeetküsitluses tõenäoliselt küsida vähem või rohkem küsimusi. Oluline on siinkohal ka kvalitatiivne sisend osalejatelt. Täpne vastamise viis otsustatakse lepingu sõlmimise järel. |
| * 1. Kui suur osa erinevate sihtrühmade koguarvust osaleb või ei osale kohanemisprogrammi koolitustel? Millistel koolitustel osaletakse ning millise aja jooksul pärast Eestisse saabumist? | Kliendistatistika andmete analüüs  Dokumendianalüüs | Kliendistatistika andmeid tuleb võrrelda üldiste statistiliste näitajatega. Võimalik, et küsimusele saab vastuse ka sekundaarallikate põhjal, kuid vajadusel saab pakkuja minna isikustamata algandmete juurde. |
| * 1. Millised on takistused, miks jäetakse kohanemisprogrammis osalemata ja kuidas neid kõrvaldada? | Kliendistatistika andmete analüüs  Ekspertintervjuud KP partneritega | Küsimusele saab anda vaid hinnangulise vastuse, sest sihtrühmalt endalt ehk uussisserändajatelt, kes ei ole KPs osalenud, ei ole otstarbekas selle uuringu puhul eraldi sisendit koguda. Põhjalikum vastus küsitlusele eeldaks omaette uuringut. |
| * 1. Millised on keeleõppe jätkamise mustrid, mis on peamised põhjused, miks sihtrühma liikmed ei jätka keeleõpet järgmisel tasemel? | Kliendistatistika andmete analüüs  Ankeetküsitlus  Klasteranalüüs  Dokumendianalüüs | Mustrid koos põhjustega selgitatakse välja klasteranalüüsi abil, sõltuvalt vajadusest kas kliendistatistika või ankeetküsitluse andmete abil. Keeleõppe katkestamise alaste küsimuste kohta saab sisendit ka varasemate temaatiliste keeleõppe uuringute kohta.[[4]](#footnote-5) |
| * 1. Milline on sihtrühmade motivatsioon koolitustel osalemiseks? | Kliendistatistika andmete analüüs  Tagasisideküsitluste analüüs  Intervjuud osalejatega | Olulisteks näitajateks on koolituste katkestajate arvud ja tagasisideküsitlustes tõstatud probleemid, mida saab põhjalikumalt välja selgitada intervjuude abil. |
| **Kvaliteedi ja õpiväljundite saavutamise hindamine** | | |
| * 1. Millisel määral omandavad osalejad koolitustel ja keeleõppes vajalikud teadmised ja oskused (üldpädevusnõuded)? Kui tõhusad on õpitulemuste hindamise meetodid (nt testid, osalejate enesehinnanguline tagasiside teadmiste paranemisele)? | Tagasisideküsitluste analüüs  Ankeetküsitlus  Intervjuud koolitajatega  Intervjuud osalejatega  Koosloome töötuba | Pakkuja selgitab koostöös ekspertidega välja, kas küsimustele saab ammendava kvantitatiivse vastuse anda tagasisideküsitluste põhjal või tuleb seda hinnata ka ankeetküsitluste vastuste abil. Kvantitatiivset sisendit täiendavad erinevate osapoole kvalitatiivsed hinnangud. |
| * 1. Milliseid metoodikaid kasutavad koolitajad enim erinevate sihtrühmade lõikes? | Intervjuud koolitajatega  Intervjuud osalejatega | Peamine infoallikas on koolitajad ise, vastuseid valideeritakse osalejatega. |
| * 1. Kas ja kuidas mõõdetakse osaleja teadmiste omandamist ning kuidas seda oleks võimalik edaspidi paremini teha? Millisel viisil soovivad osalejad keelt õppida? | Intervjuud koolitajatega  Intervjuud osalejatega  Ekspertintervjuu KP partneritega  Dokumendianalüüs | Hinnang on eelkõige kvalitatiivne. Keeleõppe eelistatud viise on uuritud ka teistes uuringutes, mis annavad sisendi küsimustele vastamiseks.[[5]](#footnote-6) |
| * 1. Milliseid muutusi täheldatakse osalejate hoiakutes, teadmistes ja toimetulekus? | Intervjuud koolitajatega  Dokumendianalüüs  Kliendistatistika andmete analüüs | Hinnang saab olema eelkõige kvalitatiivne ja kõige adekvaatsemad hindajad on eelduslikult koolitajad ise. |
| * 1. Kuidas koolitused toetavad osalejate kuuluvustunnet ja motivatsiooni panustada Eesti ühiskonda? | Tagasisideküsitluste analüüs  Intervjuud osalejatega  Ankeetküsitlus | Lühiajalist mõju saab hinnata eeldatavasti osade tagasisideküsitlustes küsitud küsimuste põhjal. Pikemat mõju aitab aga hinnata küsitlus ja intervjuud, vastavad küsitluse ja intervjuude küsimused töötatakse välja koostöös pakkuja ekspertidega. |
| **Koolitusmaterjalide ja digilahenduste kasutuse hindamine** | | |
| * 1. Milline on sihtrühma hinnang kohanemisprogrammi koolitusmaterjalidele (sh käsiraamatud, videomaterjalid ja esitlusmaterjalid)?Kuidas hindavad osalejad koolitusmaterjalide sisu, ligipääsetavust ja asjakohasust? | Tagasisideküsitluste analüüs  Ankeetküsitlus  Intervjuud osalejatega | Pakkuja eelistab anda hinnang tagasisideküsitluse põhjal, sest siis on osalejate tagasiside materjalidele kõige vahetum, kuid vajadusel küsitakse materjalide kohta ka ankeetküsitluses ja intervjuudes. |
| * 1. Millisel määral ja mis eesmärgil kasutatakse koolitusmaterjale nii uussisserändajate kui ka uussisserändajatega kokkupuutuvate organisatsioonide poolt? | Ekspertintervjuud KP partneritega | Otseselt vaid kohanemisprogrammi partnereid puudutav küsimus. |
| * 1. Kuidas kujundada koolitusmaterjale erivajadustega õppijatele ligipääsetavaks? | Ekspertintervjuud KP partneritega | Ekspertintervjuud aitavad tuvastada põhilised probleemid, pakkuja lahendused neile töötatakse välja koostöös ekspertidega (vajadusel ka väljaspool pakkuja meeskonda) |
| * 1. Kuidas koolitusmaterjale paremini siduda koolituste pakkumisega, et toetada erinevate õppeformaatide tõhusat kombineerimist? | Ekspertintervjuud KP partneritega  Koosloome töötuba | Esmane sisend kogutakse ekspertintervjuudest, potentsiaalsed lahendused töötatakse välja koosloome töötubade vältel. |
| **Kohanemisprogrammi üldine toimivus ja arenguvajadused** | | |
| * 1. Millised on ettepanekud kohanemisprogrammi korralduse ja pakkumise parendamiseks? | Andmete kombineeritud analüüs  Koosloome töötuba | Ettepanekud töötatakse välja arvestades andmekogumise ja -analüüsi tulemusi tervikuna. |
| * 1. Millised on kohanemisprogrammi arenguvajadused, arvestades uussisserändajate kasvavat arvu ja muutuvat ühiskondlikku ning rahvusvahelist konteksti? | Andmete kombineeritud analüüs  Koosloome töötuba | Ettepanekud töötatakse välja arvestades andmekogumise ja -analüüsi tulemusi tervikuna. |
| * 1. Kas ja kuidas mõjutab koolitustel osalemine sihtrühma edasist Eestis kohanemist, sh soovi jätkata osalemist teistes kohanemist ja lõimumist toetavates teenustes? | Andmete kombineeritud analüüs  Koosloome töötuba | Järeldused ja soovitused töötatakse välja arvestades andmekogumise ja -analüüsi tulemusi tervikuna. |
| * 1. Milline on uussisserändajatega kokkupuutuvate avaliku, kolmanda ja erasektori hinnang kohanemisprogrammi vajalikkusele sihtrühma kohanemise toetamisel? | Andmete kombineeritud analüüs  Koosloome töötuba | Järeldused ja soovitused töötatakse välja arvestades andmekogumise ja -analüüsi tulemusi tervikuna. |
| * 1. Milline peaks olema digilahenduste ja hübriidõppe roll? | Andmete kombineeritud analüüs  Koosloome töötuba | Järeldused ja soovitused töötatakse välja arvestades andmekogumise ja -analüüsi tulemusi tervikuna. Samas tuleb selle küsimuse puhul arvestada, et see eeldab kohendatud õppekava koostamist, et saada ammendav vastus. |
| * 1. Millised muudatused on vajalikud programmi paindlikkuse, ligipääsetavuse ja kulutõhususe suurendamiseks? | Andmete kombineeritud analüüs  Koosloome töötuba | Järeldused ja soovitused töötatakse välja arvestades andmekogumise ja -analüüsi tulemusi tervikuna. |

Allpool joonisel 1 on välja toodud lühidalt ja kokkuvõtlikult peamised nn suured teemad kahe analüüsitegevuse (sisuanalüüs ja vahehindamine) lõikes.

**Joonis 1**. Uuringu peamiste teemafookuste ülevaade, kahe analüüsitegevuse lõikes: sisuanalüüs ja vahehindamine

## Intervjuud

Intervjuud on käesoleva uuringu, sh vahehindamise üks keskseid andmekogumismeetodeid. Need võimaldavad tuvastada põhjuslikke seoseid, kirjeldada kohanemisprogrammi tugevust ja kitsaskohti ning toetada dokumendianalüüsi ja küsitlusandmeid triangulatsiooniga. Intervjuud viime läbi kahel viisil: süvaintervjuud (individuaalintervjuud) ja fookusrühmaintervjuud. Intervjuude läbiviimisel kasutame poolstruktureeritud intervjuukava, mis lähtub uurimis- ja hindamisküsimustest ning kohandub vastavalt sihtrühma profiilile (nt rakendaja või teiste riigiasutuste esindajate puhul strateegilisem vaade; koolituste elluviijate puhul aga konkreetne teemalõik; lõplike kasusaajate ehk klientide ehk uussisserändajate puhul mõju, kasu, ligipääs, probleemkohad jm).

Intervjuude läbiviimiseks koostame kokku 3-4 intervjuukava, lähtuvalt sihtrühmast, moodulist, uurimisküsimustest/hindamiskriteeriumitest ning osalejate profiilist. Osa küsimusi võivad kattuda (nt hinnang KP asjakohasusele ja mõjule), osa on aga rolli-, teema- või tegevuspõhised.

Intervjuukavad kooskõlastatakse tellijaga ning vajadusel ajakohastatakse jooksvalt, et katta kõik hindamisküsimused võimalusel ühe intervjuutsükliga.

Individuaalintervjuud viime läbi kas silmast silma või intervjueeritavate eelistuse korral, asukohast tulenevate piirangute vmt põhjuste korral Teamsi, Zoomi vms platvormil. Fookusrühmaintervjuud viime eelistatult läbi silmast silma kohtumistel Tallinnas või Tartus, vajaduse ja võimaluse korral ka hübriidvormis.

Individuaalintervjuude kestus on umbes 60–90 minutit, fookusrühmaarutelu kestus on umbes 90–120 minutit. Osaleja nõusolekul intervjuud salvestatakse ning tehakse kokkuvõte, vajadusel transkribeeritakse ja pseudonüümitakse; audiofailid kustutame 30 päeva pärast hindamise lõppu (vt andmekaitse osas ka ptk 4.5). Intervjuud sidusrühmadega viiakse läbi eesti keeles, sihtrühmaga inglise, vene ja ukraina keeles (kokkuvõtted ja/või transkriptsioon tehakse sel juhul eesti keeles).

**Triangulatsioon ja analüüs**. Arvestades hindamise suurt mastaapi ja paralleelselt kahte sisutegevust, viiakse mõlemas tegevuses (sisuanalüüs ja vahehindamine) individuaalintervjuud ning fookusrühmaintervjuud läbi ajaliselt paralleelselt. Kuna suure tõenäosusega on võimalik aegu kiiremini kokku leppida just individuaalintervjuudeks, viiakse neid uuringu algusfaasis läbi ka rohkem, kuid väiksema ajalise nihkega järgnevad neile juba fookusrühmaintervjuud.

Uuringu kvalitatiivse osa, st intervjuude peamiseks analüüsimeetodiks on konventsionaalne kontentanalüüs, kus analüüsikategooriad tuletatakse intervjuuküsimustest ning teemaarenduse tekstiloogikast. Vajaduse korral intervjuude kokkuvõtted/transkriptsioonid kodeeritakse (Atlas.ti), selle koodid luuakse andmeanalüüsi käigus ning need toetuvad otseselt uuritavale intervjuutekstile.

### Individuaalintervjuud

Individuaalintervjuude (süvaintervjuude) peamine eesmärk on koguda infot kohanemisprogrammi rakendamise eri tahkude kohta. Intervjuud annavad hindamisse kahte tüüpi sisendit: aitavad vastata uurimisküsimustele/hindamisküsimustele ning aitavad koostada ja täpsustada hindamise teisi meetodeid (nt fookusrühma arutelusid, vaatlusi, koosloome töötubasid jm).

Süvaintervjuud on poolstruktureeritud: ühelt poolt tagab kõikide intervjuude ühtne alusraamistik võrreldavuse, kuid jätab intervjueerijale paindlikkuse teemade täpsustamiseks, süvitsi minekuks või küsimuste järjekorra muutmiseks.

Individuaalintervjuude valim lähtub uuringu, sh vahehindamise peamistest sihtrühmadest (rakendajad, sihtrühm ning teised seotud osapooled) ning nimekiri täpsustub avakohtumisel; vajadusel kohandatakse valimi nimekirja paindlikult, lähtudes informatsiooni küllastatuse saavutamisest.

Individuaalintervjuude kestus on umbes 60–90 minutit. Need viiakse läbi kas silmast silma kohtumistel või Teamsi, Zoomi vmt platvormil. Intervjuud tehakse eesti keeles, sh inglise ja vene või ukraina keeles. Intervjuud salvestatakse osaleja nõusolekul, pseudonüümitakse, säilitatakse krüpteeritult ja kustutatakse 90 päeva pärast hindamise lõppu (vt ptk 4.3).

Oluline on silmas pidada, et ükski uurimisküsimus või hindamiskriteerium ja sellele hinnangu andmine ei tugine ainuüksi ühele allikale: intervjuudest saadud informatsiooni valideerime nii dokumendianalüüsi kui ka ankeetküsitluse tulemustega ja vastupidi – kui osa intervjuude ajaks on läbi viidud ka ankeetküsitlus ja esmased tulemused selgunud, kasutame intervjuusid ka küsitlustulemuste täpsustamiseks, valideerimiseks jmt.

Lõplik individuaalintervjuude valimi jaotus lepitakse kokku koostöös ja kooskõlastatult tellijaga esimesel avakohtumisel või vahetult selle järel, vajadusel jooksvalt intervjuude läbiviimise etapis.

Palume tellija ja KP rakendaja (INSA) võimalikult kiiret ja suurt kaasabi vajalike kontaktidega kontakti võtmisel. Sihtrühmaga lõpliku kontaktivõtu eest vastutab uuringu teostaja, sh silmas pidades ja arvestades kõiki andmekaitsenõudeid, sh delikaatsete andmete kogumisele, töötlemisele ja säilitamisele kohalduvaid nõudeid (vt täpsemalt ka ptk-s 4.5).

#### Sisuanalüüsi ja vahehindamise spetsiifilised erisused

Pakkuja leiab, et sisuanalüüsi ja vahehindamist saab läbi viia paralleelselt ning kasutada andmekogumist intervjuude abil võimalikult efektiivselt. Sõltuvalt intervjueeritava rollist kohanemisprogrammis kasutatakse poolstruktureeritud intervjuukavasid viisil, mis kaldub rohkem sisuanalüüsi või vahehindamise küsimuste poole. Näiteks võib intervjuude käigus ilmneda, et intervjueeritav annab olulisemat sisendit materjalide sisu kohta kui programmi üldise struktuuri kohta ja pakkuja jätab võimaluse koguda täpsemat infot just selle kohta; või saame koguda ühe intervjuu käigus infot mõlema osa kohta (nii sisuanalüüsi kui ka vahehindamise osa jaoks).

### Fookusrühmaintervjuud

Lisaks süvaintervjuudele viiakse uuringu raames läbi fookusrühmaintervjuud. Fookusrühmaintervjuudemeetod javorm (mida võib teiste nimedega nimetada ka vestlusringiks, ümarlauaks või aruteluseminariks – lähtuvalt sellest, milline nimetus sihtrühma kõige paremini kõnetab ja osalema kutsub/motiveerib) võimaldab oma olemuselt osalejate hulgas lasta ringlema seisukohti ja kogemusi, mis eri osapoolte hulgas vastukaja tekitades annavad olukorrast sageli tõetruuma pildi. Võrreldes süvaintervjuudega on fookusrühmaintervjuude eeliseks eri osapoolte (antud juhul rakendaja, seotud osapoolte või vajaduse korral ka sihtrühma jt) kokkutoomine.

Kuna fookusrühmaintervjuud toimuvad suure tõenäosusega peale esimeste individuaalintervjuude toimumist, võimaldavad fookusrühmaintervjuud osati toimida ka individuaalintervjuudes saadud informatsiooni valideerijana, st fookusrühmaintervjuud võimaldavad mõnele varasemalt identifitseeritud kitsaskohale või ettepanekule saada kas kinnitust või seda ümber lükata.

Fookusrühmaintervjuud kestavad umbes 90–120 minutit. Need viiakse läbi kas füüsiliselt kohapeal (kesklinnas) või vajadusel ja võimalusel tagatakse võimalus liituda aruteluga ka virtuaalselt, kuid ennekõike on soositud siiski füüsiline kohalolek. Fookusrühmaarutelud viiakse läbi sõltuvalt sihtrühmast kas eesti, inglise, vene või ukraina keeles. Arutelud salvestatakse osalejate nõusolekul, pseudonüümitakse, säilitatakse krüpteeritult ja kustutatakse 30 päeva pärast hindamise lõppu (vt ptk 4.5).

Vastavalt vajadusele ja otstarbekusele võidakse fookusrühmaintervjuude teemafookusi/aruteluteemasid täiendada lähtuvalt neile eelnevast andmekogumisest ja nende tulemustest. Lõplik jaotus arutatakse läbi ja kooskõlastatakse tellijaga.

Nagu ka individuaalintervjuudesse osalejate värbamisel, palume ka fookusrühmaintervjuude juures tellija kaasabi, informatsiooni ja soovitusi võimalike fookusrühmas osalevate kontaktide kohta, tagamaks maksimaalselt kiire fookusrühmade korralduse (ühiste aegade leidmine jm).

#### Sisuanalüüsi ja vahehindamise spetsiifilised erisused

Pakkuja leiab, et sisuanalüüsi ja vahehindamist saab läbi viia paralleelselt ning kasutada andmekogumist intervjuude abil võimalikult efektiivselt. Sõltuvalt intervjueeritava rollist kohanemisprogrammis kasutatakse poolstruktureeritud intervjuukavasid viisil, mis kaldub rohkem sisuanalüüsi või vahehindamise küsimuste poole. Näiteks võib intervjuude käigus ilmneda, et intervjueeritav annab olulisemat sisendit materjalide sisu kohta kui programmi üldise struktuuri kohta ja pakkuja jätab võimaluse koguda täpsemat infot just selle kohta.

## Ankeetküsitlus, kliendistatistika ja tagasisideküsitlused

Ankeetküsitlus viiakse läbi perioodil märts 2023 kuni mai 2025 kohanemisprogrammis osalenud uussisserändajate hulgas (ca 37 tuhat osalejat), kusjuures aluseks võetakse kõikne valim. Ankeetküsitluse eesmärk on koguda sihtrühmade, sh rahvusvahelise kaitse saajate ja vabatahtlikult saabunud uussisserändajate, süsteemset tagasisidet, et hinnata kohanemisprogrammi koolituste, moodulite, õppemeetodite ja koolitusmaterjalide sobivust, kvaliteeti, kättesaadavust, sisu arusaadavust ning mõju.

Eeldatavasti aitab küsitlus konkreetsemalt:

1. selgitada välja, kuivõrd vastavad olemasolevad moodulid sihtrühmade vajadustele, ootustele ja profiilidele;
2. hinnata erinevate õppeformaatide ja koolitusmaterjalide sobivust ning ligipääsetavust;
3. tuvastada koolituste osalemismustreid ja katkestamise põhjuseid;
4. selgitada välja osalejate motivatsiooni, hoiakute ja teadmiste muutusi;
5. saada ülevaadet sihtrühmade hinnangutest koolituste sisule, korraldusele ja mõjule;
6. anda sisendit võimalike muudasute ja arenduste (uued moodulid, digilahendused, paindlikumad formaadid) kavandamiseks.

Ankeetküsitluse kasutamise täpne ulatus ja sisu ei ole täpselt ette teada, sest pakkujal pole teada kliendistatistika ja koolituste tagasisideküsitluste sisu. See tähendab, et küsimustiku küsimuste valik sõltub otseselt sellest, mida pakkuja saab teada sekundaarandmete analüüsi käigus. Kuna andmed on eeldatavasti vormilt sarnased, rakenduvad kliendistatistika ja tagasisideküsitluste tulemuste analüüsile samasugused alused, nagu ankeetküsitluse tulemuste analüüsile.

Ankeetküsitluse andmeid kogutakse veebiküsitluse meetodil. Pakkuja koostab küsitlusankeedi vastavalt uurimis- ja hindamisküsimustele, sh meeskonda kaasatud ekspertide ja tellija soovitustele. Ankeet koostatakse võimalikult lühikesena, et tagada võimalikult suur vastajate arv. Küsitluse täitmine ei tohiks ületada 10-15 minutit, kuna pakkuja kogemuse põhjal hakkab vastajate arv märkimisväärselt vähenema just selles punktis.

Pakkuja arvestab asjaoluga, et erinevates moodulites osalenud inimeste arv on erinev ja hankes välja toodud 37 000 osalejat ei pruugi tähendada unikaalseid osalejaid (st mõned inimesed võivad olla osalenud mitmes moodulis). Seetõttu ei saa pakkumuse kirjutamisel arvestada täpse valimiga. Tegelik unikaalsete osalejate arv on oluline, kuna ankeetküsitluses kogume sisendit kohanemisprogrammi moodulite kaupa, kus osalejate arv on erinev (nt kohustuslikes baasmoodulites on osalejaid eeldatavasti oluliselt rohkem kui vabatahtlikes temaatilistes moodulites). Küsitluse kompaktsuse huvides ei ole realistlik küsida ühelt osalejalt hinnangut kõikide moodulite kohta, seega küsitlusse ehitatakse sisse loogika, kus vastaja saab eelisjärjekorras küsimusi selle mooduli kohta, kus osalejaid on olnud vähem. See annab parima võimaluse, et pakkuja saab anda adekvaatse hinnangu kõikide moodulite kohta.

Eeldatav küsimuste arv ühele vastajale on kuni 25. Küsimused on seejuures eri tüüpi, sh valikvastused, mitme valikuga küsimused, maatriksiga hindamisküsimused Likerti skaalal ja avatud küsimused.

Andmekogumise esimeses etapis võetakse kõikide valimisse kuuluvate isikutega ühendust e-posti teel. Kontaktid saab pakkuja eeldatavalt tellijalt. Küsimustiku täitmine on vastajatele anonüümne. See tähendab, et pakkuja ei kogu vastajatelt isikuandmeid ehk selliseid andmeid, mille abil küsimustiku täitjad oleksid nimeliselt tuvastatavad. Andmeid hoitakse krüpteeritult ja kustutatakse lepingus ette nähtud tähtaja möödumisel (vt ptk 4.5).

#### Sisuanalüüs ja vahehindamise spetsiifilised erisused

Pakkuja leiab, et sisuanalüüsi ja vahehindamist saab läbi viia paralleelselt ning kasutada sekundaarandmeid ja andmekogumisi võimalikult efektiivselt. Sõltuvalt kliendistatistika ja tagasisideküsitluste sisust ning kasutusvõimalustest võib tulla välja, et ankeetküsitluses peab enam keskenduma kas sisuanalüüsi või vahehindamise hindamisküsimustele ning pakkuja on selle võimalusega arvestanud.

### Küsimustiku struktuur

Ankeetküsitluse küsimustiku esimene versioon koostatakse koostöös tellijaga. Pakkuja koostab ankeedi esimese mustandi tellija sõnastatud hindamis- ja uurimisküsimuste põhjal, võttes mh arvesse pakkuja meeskonda kuuluvate ekspertide soovitusi ja varasemat kogemust sarnaste teemade uurimisel. Vajadusel uuritakse põgusalt ka teistes riikides tehtud sarnaseid temaatilisi uuringuid ja varasemaid KPga seotud uuringuid lisaks selle hindamistele. Samuti lähtub pakkuja küsimustiku koostamisel oma varasemast pikaajalisest kogemusest küsitlusuuringute läbiviimisel. Nende tegevuste põhjal koostatud ankeedi esmane versioon arutatakse läbi tellijaga ja viiakse vajadusel sisse muudatused. Seejärel edastatakse küsitlus sihtrühmale.

Uuringu läbiviijate, ekspertide ja tellijaga koostöös lepitakse kokku ka taustatunnused, mida on mõistlik vastajatelt küsida, näiteks Eestis viibimise aeg, rändeliik vmt. Küsimustik viiakse läbi ühese loogika alusel, st tähendab, et kõik küsitluses osalejad vastavad võrreldavatele küsimustele erinevate moodulite kohta (v.a vajadusel mõned täiendavad täpsustavad küsimused erinevate koolituste, interaktiivsete tegevuste, keeleõppe kursuse vm lõikes, mis sõltuvad mooduli eripärast).

### Küsitluskeskkond

Ankeetküsitlus viiakse läbi veebiküsitlusena. Veebiküsitluseks kasutame Alchemeri (varem SurveyGizmo) platvormi. Antud küsitluskeskkond on käesoleva uuringu, sh vahehindamise eesmärkide täitmiseks sobiv lahendus: selle funktsioonid võimaldavad mh saata kutseid ja meeldetuletusi e-posti teel (vajadusel ka unikaalsete veebilinkidega), mille kaudu saab pidada lihtsat ning täpset arvestust vastuste laekumise üle. Kui vastamisel tekib katkestusi, on kasutajal/vastajal võimalus pooleli olev ankeet salvestada ja jätkata vastamist hiljem samast kohast. Nimetatud platvorm võimaldab saada ka kiire ülevaate laekunud vastuste tulemustest. Vastuste salvestamiseks kasutatakse EL-is asuvat serverit, mis omakorda tagab andmete hoidmise ja töötlemise ka vastavuses uue EL-i andmekaitse üldmäärusega (nn GDPR reeglitega).

Pakkuja leiab, et ankeetküsitlus peaks olema kättesaadav neljas keeles: eesti, inglise, vene ja ukraina. Küsitluse kaaskirjas/kutses soovitatakse vastajatel soovi korral kasutada brauseri automaatõlget muudesse keeltesse (mis pakkuja senise kogemuse põhjal toimib suhteliselt hästi, kuigi eksootilisemate keelte puhul mitte kõige paremini).

Pakkuja on nimetatud platvormi kasutanud edukalt eelnevate mahukate küsitluste läbiviimisel (nt Eesti Integratsioon Monitooringu uussisserändajate küsitlus 4000-se valimiga, Eesti diasporaa uuring 3500-se valimiga, välistalendi teekond Eestis uuring 450-se valimiga, Kristjan Jaagu stipendiumiprogrammi hindamine ligi 1000-se valimiga, Eesti metsa- ja puidutööstuse sektoruuring ligi 2000-se üldvalimiga, eKooli hindamise uuring 3000-se valimiga, uussisserändajate uuring 2800 valimiga jpm).

Suurim risk veebipõhise küsitluse läbiviimisega seostub vastamise madala määraga ning erineva profiiliga sihtrühma esindajateni jõudmisega. Selleks võetakse kasutusele alljärgnevad peamised riskide maandamise meetmed:

* Vastaja poole pöördutakse võimalikult selgelt, professionaalselt ja motiveerivalt ning kaasavalt, tuues välja vastaja panuse olulisuse nii hindamisse kui ka tulevaste kohanemisprogrammide arengusse ning lõimumise parendamisse Eesti ühiskonnas;
* Küsitlus on visuaalselt atraktiivne ja professionaalselt koostatud, arvestades mh soovi korral tellija (INSA) ja rahastaja (ESF+, AMIF) nähtavust ja visuaalse identiteedi põhimõtteid;
* Küsitluse läbiviimisel arvestatakse järeltegevustega vastamise aktiivsuse suurendamiseks: meeldetuletused e-posti vahendusel, et tagada vastamise aktiivsus ja representatiivsus;
* Küsitlusankeedi levitamisel soovitakse ka tellija kaasabi, sh vajadusel tellija kontaktide kasutamiseks.

### Küsitluse läbiviimine

Küsitlusankeedi täitmise eeldatav pikkus on maksimaalselt 15 minutit, kuid võimalusel veelgi lühem (u 10 +/- 2 minutit). Pakkuja kogemus näitab, et 10–15 minutit on optimaalne aeg, millega on võimalik saavutada mõistlik tasakaal küsitavate küsimuste arvu ja täitmiseks kuluva aja vahel.

Küsitlus viiakse läbi ehk vastajate värbamine toimub valimi koostamise käigus loodud kontaktinimekirja põhjal. Kontaktivõtmine valimisse kuuluva isikuga toimub e-kirja teel. Ankeedi kaaskirjas ja esilehel tuuakse selgelt välja, et keegi teine peale uuringu-/hindamismeeskonda kuuluvate isikute ei näe küsimuste vastuseid individuaalselt (kuid siiski anonüümselt).

Andmete analüüsimise ja nende kirjeldamise käigus tagatakse uuringuaruandes, et ükski vastaja ei oleks nimeliselt tuvastatav.

Välja saadetavad kaaskirjad sisaldavad hindamise tutvustust ja linki küsitluskeskkonda. Iga vastaja link on unikaalne ja individuaalne, st ankeedi täitmist on võimalik katkestada ning hiljem samalt kohalt jätkata, samuti on välistatud võimalus täita sama ankeeti mitu korda. Kõikidele valimis olevatele isikutele, kes ei ole veel küsitlusele vastanud, saadetakse välja ka meeldetuletuskiri. Kokku saadetakse välja maksimaalselt kaks meeldetuletuskirja.

### Tulemuste analüüs

Andmete analüüs toimub ennekõike kirjeldava statistika (sagedusjaotused) ja seoste analüüsi (risttabelid, graafikud, klasteranalüüs) kaudu, millega on võimalik võrrelda ka erinevaid koolitusmooduleid ja/või koolitajaid, toimumiskohti (regioone) vmt. Andmekogumise lõppemise järel andmed puhastatakse ehk eemaldatakse kõik puuduvate väärtustega ankeedid. Välja filtreeritakse ka need ankeedid, mille puhul võime suure tõenäosusega oletada, et vastatakse mõtlemata või ei vastata ausalt. Selliste ankeetide tuvastamiseks kasutatakse varasema kogemuse põhjal välja töötatud mustreid, kuid üheks indikaatoriks on ka ankeedi täitmise ajakulu. Andmete analüüsi juures kasutatakse andmetöötlus- ja analüüsirakendusi RStudio ja MS Excel, mida kasutatakse ka tulemuste visualiseerimisel.

Lisaks sellele moodustatakse kohanemisprogrammis osalejate profiilid. Selleks kasutatakse klasteranalüüsi. Analüüsi eesmärk on luua osalejate profiilid ehk grupeerida programmis osalejad sarnaste tunnuste järgi (nt rände liik, koolituse eesmärgid, vajadused, rahulolu). See aitab välja tuua sihtrühmade erisused ja eripärad, kuid teataval määral üldistada programmis osalejate tüüpe. Edasi vaadatakse küsitlustulemusi välja kujunenud profiilide lõikes. Keskendutakse teiste seas eri profiilide ootustele-vajadustele, osalemise ligipääsetavusele, materjalide sobivuse, keeleõppe motivatsiooni ja võimalusel katkestamise mustritele.

Tulemuste analüüsimisel tagatakse, et vastajad jäävad anonüümseks ehk vastuste taga olevaid isikuid ei ole võimalik tuvastada. Aruandes ja ankeedis ei kasutata selliseid tunnuseid, millega saaks vastaja isiku kindlaks teha.

Osa ankeedi küsimusi on avatud küsimused (st küsimused kuhu vastaja saab kirjutada oma kommentaari vabas vormis). Selliste vastuste analüüsimiseks kasutatakse kvalitatiivset analüüsi. Selleks kodeeritakse ja kategoriseeritakse tekst uurimisküsimuste ja hindamiskriteeriumite lõikes. Avatud vastuste analüüsi tulemused esitatakse koos vastava uurimisküsimuse või aruande teemapeatüki kvantitatiivsete tulemustega. Avatud vastuste kvalitatiivse analüüsi tulemused aitavad paremini tõlgendada analüüsi kvantitatiivses osas toodud statistilisi tulemusi ning pakkuja kogemus näitab, et professionaalselt läbiviidud ja motiveerivalt toetava küsitluse puhul on avatud vastuste tulemused sisukad ja põhjalikud ning annavad kogu projektile olulise lisandväärtuse.

## Koolitusmoodulite vaatlus

Vaatlus on uurimisviis, kus uurija jälgib vahetult keskkonda ja tegevusi, kogudes infot kõigi meelte abil, eeskätt aga huvipakkuva nähtuse süstemaatilise ja eesmärgistatud vaatamise ning kuulamise kaudu. Vaatluse eelis või täiendav lisandväärtus intervjuude ees on asjaolu, et vaatlust läbi viiv uurija kogeb vaatluse puhul inimeste tegevusi, protsesse jm n-ö toimumise käigus, samas kui näiteks intervjuus jõuavad need temani osalenute mälu ja tõlgenduste kaudu. Seetõttu on osa interaktsiooniprotsesse halvasti, kui üldse, verbaliseeritavad ning seetõttu jääksid intervjuudes püüdmatuks, kuid võivad vaatluses esile tulla.

Vahehindamise käigus viime läbi 8 vaatlust: tuginedes koolitustest osalejate tagasisidelehtedele, valime välja 3-4 kriitilisemalt hinnatud moodulit või koolitust/koolitajat, ning võrdluseks 3-4 kõige positiivsemalt hinnatud koolitust. See võimaldab saada infot mitte ainult ühe spetsiifilise mooduli kohta, vaid erinevate moodulite lõikes ja võrdluses. Vaatluse viib läbi selleks kogenud kvalitatiivmeetodite ekspert. Ühe vaatluse läbiviimine kestab üldjuhul 4-8 tundi (s.t. vaatlema ei pea täispika koolituspäeva läbiviimist, vaid sõltuvalt teemast, osalejate arvust jmt saab piirduda ka poole koolituse vaatlemisega või vaatlemisega ositi, nt mitu koolitust/päeva aga erinevatel aegadel). Vaatluse metoodika põhiliseks aluseks on vaatluspäevik, mis on struktureeritud nii kvantitatiivsete küsimustega (nt skaalal 1-5), aga ka poolstruktureeritud, lahtiste küsimuste kujul, kuhu vaatleja saab lisada narratiivset teksti ja enda märkmeid.

Vaatlused oleme planeerinud läbi viia kas Tartus, Tallinnas ja vähemalt 1-2 Ida-Virumaal (Narvas), neist 4-5 vaatlust ingliskeelsel koolitusel, 2-3 vaatlust venekeelsel ja 2-3 vaatlust ukrainakeelsel koolitusel. Kokkuleppel tellijaga võime asendada mõne nimetatud keeltest ka dari või araabia keelse koolituse vaatlemisega (juhul, kui neid vaatlusteks planeeritaval ajaperioodil toimub). Vaatluste lõpus toimub töörühma sisene töötuba, kus vaatleja(d) võtavad kokku oma tähelepanekud ning nende põhjal koostatakse vahehindamise peatüki eraldiseisev kokkuvõttev alaosa ning integreeritakse tulemused ka soovituste ja ettepanekute juurde.

Vastavalt võimalusele (eelkõige lähtuvalt andmekaitse reeglitest) ja kokkuleppel ning kooskõlastatult Tellijaga teeme ettepaneku testida vaatluse läbiviimist eraldi veel ka sihtrühma enda poolt läbiviiduna. Selleks saadame koolitusele registreerunutele lühikese selgitava infokirja ning pakume neile võimalust (koos sümboolse meenega, näiteks kinkekaardiga) täita koolitusel osalejana ise etteantud struktureeritud vaatluspäevik, antud vahehindamise jaoks oluliste teemade ja küsimuste lõikes. Küsimusi on maksimaalselt 10-15 ning suur osa neist nõuavad osalejalt enda hinnangu andmist skaalal (nt 1-5 või 1-10).

Hinnanguliselt võib sellisel moel läbi viia 15-20 osaleja enda poolt tehtavat osalusvaatlust. Nõus olnud osalejatelt küsime neilt täiendavalt luba enne koolituse toimumist lühiintervjuuks, kaardistamaks osalejate ootused koolitusele. Peale koolituse toimumist võtame osalejaga uuesti ühendust ning täpsustame tema poolt seatud ootuste täitumist. See võimaldab kõige objektiivsemalt ja vahetumalt hinnata seatud eelduste ja ootuste täitumist koolitusel osalemise kaudu ning anda seeläbi täiendav analüüsimõõde kohanemisprogrammi hindamisele.

## Koosloome töötuba

Läbiviidav uuring, st sisuanalüüs ja vahehindamine võtab endale läbivaks põhimõtteks teenusdisaini metoodika ja põhimõtted, sh spetsiifiliselt kohanemisprogrammi käsiraamatute osas ka õigusdisaini põhimõtted. Õigusdisain on kasutajakeskse mõtteviisi rakendamine algselt õiguse valdkonnas, mille oluliseimateks elementideks on empaatia ning kasutaja vajaduste uurimine ja mõistmine. Õigusdisaini eesmärk on muuta mitte ainult õigusaktid, õiguslikud protsessid või teenused, vaid ka muud dokumendid ja infomaterjalid arusaadavaks ning lihtsasti kasutatavaks.[[6]](#footnote-7) Tegemist on uue ja värske meetodi ja suunaga Eestis, olles ka Riigi Tugiteenuste Keskuse (RTK) üheks oluliseks fookuseks. Teenusdisaini põhimõtted on välja toodud allpool.

Uuringu käigus on plaanis läbi viia vähemalt **kaks (2) koosloome töötuba**. Töötubade fookuses on täiendava sisendi kogumine kohanemismoodulite analüüsiks ning ettepanekute väljatöötamiseks. Töötoad saavad täiendavalt toimida ka juba uuringu käigus kogutud informatsiooni ja taipamiste valideerijana. Koosloome töötubades osalejatele koostatakse ja jagatakse eelnevalt ka tolleks hetkeks uuringu põhitulemuste kokkuvõtlik süntees (max 2-4 lk, koos visuaalidega), mis aitab töötuba paremini sihistada ning sisukamate tulemusteni jõuda.

Töötoas osalevad kohanemisvaldkonna võrgustikuliikmed, st organisatsioonide esindajad ja isikud, kes on seotud moel või teisel kas kohanemisprogrammi rakendamisega, kohanemisprogrammi sihtrühmadega vm. Võrgustikuliikmete kontaktid paneb pakkuja kokku koostöös tellijaga.

Ühes töötoas osaleb võimalusel vähemalt viis, kuid ideaalis 10-15 kohanemisvaldkonna eksperti ning need toimuvad Tallinnas või vajadusel mujal Eestis ja/või hübriidvormi kasutades. Iga töötuba kestab vähemalt 4 akadeemilist tundi, koos pauside ja toitlustamisega.

Teenusdisaini metoodika ja põhimõtted tagab uuringus ning koosloometöötuba aitab läbi viia uuringu **ekspert ja teenusdisainer Kätlin Kangur**, TalTech magistriõppekava Design and Technology Futures juht.

Koosloometöötuba on osa teenusedisaini meetodist. Teenusedisain on interdistsiplinaarne valdkond, mis ühendab teadmised juhtimisest, turundusest, uurimistööst ja disainist. Teenuste disain tegeleb teenuste funktsionaalsuse ja pakkumisprotsessi analüüsiga kliendi vaatekohast ning püüdleb selle poole, et teenuste pakkumisel oleks kasutaja ja teenusepakkuja kokkupuude kliendile väärtuslik, kasulik, kasutajasõbralik ja ihaldusväärne ning teenusepakkuja jaoks efektiivne. Teenusedisaini meetodid võimaldavad lisaks uute teenuste kavandamisele ja loomisele hinnata ka olemasolevate teenuste või protsesside kasutajakesksust, toimivust ning vastavust mh riigiasutuste ja programmi rakendajata kui ka klientide ehk toetust saanud institutsioonide vajadustele ja ootustele. Koosloome üheks nurgakiviks on eri osapoolte kogemuste, ootuste ja vajaduste väljatoomine lahenduste disainimise protsessis. Selleks kasutatakse erinevaid tööriistu struktureeritud arutelude läbi viimiseks.

Koosloome on Euroopa Liidus üha rohkem kasutusel uuenduslike (avalike) teenuste planeerimisel ja pakkumisel, et vastata ühiskonna ootustele sotsiaalsete probleemide ennetamisel, leevendamisel ja lahendamisel. Mitmes riigis on välja töötatud sotsiaalse innovatsiooni kontseptsioonid, juhendid ja meetmed (Euroopa Komisjon 2010, NESTA 2011, Mendes jt 2012) uudsete koostöövormide kasutuselevõtuks teenuste pakkumisel nii riigi kui kohaliku omavalitsuse tasandil. Koosloome sobib hästi kontekstis, kus soovitud tulemused sõltuvad erinevate valdkonnas tegutsevate osaliste omavahelisest dialoogist, panustest ning koostööst ehk võrgustikutööst.

Avaliku sektori koosloome on „sektoriteülene innovatsiooniprotsess, milles probleemi osapooled ühiselt defineerivad probleeme, leiavad neile uusi lahendusi, juurutavad neid ja hindavad tulemusi. Koosloome põhineb võrdsel partnerlusel ja selle eesmärgiks on avaliku väärtuse suurendamine“ (Ansell ja Torfing 2021). Koosloomeprotsess tagab parendatava teenuse (antud juhul arengukava rakendamise) või tegevuse legitiimsuse läbi olulise osapoolte kaasamise teenuse planeerimise ja disainimise faasis. Samuti aitab see kaasa teenusemudeli sujuvamale juurutamisele, kuna lähtub teenusepakkuja potentsiaalsest võimekusest.

Uuringud näitavad, et koosloomearutelud on lisaks kasutaja vajaduste mõistmisele olulised ka nii kasutaja kui teenuse pakkumisega seotud inimeste ja institutsioonide praktikate ja harjumuste mõistmiseks ning teenusele seatud varjatud eelduste ja ootuste esile toomiseks. Need mõjutavad oluliselt seda, kas ja millisel viisil on hiljem võimalik uudset või uuendatud teenust pakkuma hakata (Pedanik, Uibu ja Koppel 2022).

## Andmete analüüs, soovitused ja tulemuste valideerimine

Leidudest usaldusväärsete järelduste ja rakendatavate soovitusteni jõuame kolme-etapilise protsessiga: esmased leiud sünteesime andmete triangulatsiooni teel: dokumendianalüüs, kvantitatiivsed näitajad ja kvalitatiivsed intervjuud. See tagab tulemuste/järelduste ristkontrolli. Seejärel struktureerime tulemused uurimisküsimuste lõikes (I osa ehk sisuanalüüsi juures) ning hindamiskriteeriumide (asjakohasus, tõhusus, tulemuslikkus) lõikes (II osa ehk vahahindamise juures). Nende põhjal sõnastame järeldused ja taipamised. Järeldused, taipamised ja neist tuletatud soovitused valideeritakse nii meeskonna siseselt koos meeskonna ekspertidega (sh andragoogika, teenus- ja õigusdisaini, e.k. teise keelena ekspert) kui ka koosloome töötubades. Neist saadud tagasiside põhjal täiendatakse ja täpsustatakse kohanemisprogrammi suunalised soovitused metoodiliselt tugevaks ja praktikas rakendatavaks.

Intervjuude tulemustele ja andmeanalüüsile lisaks ongi hindamise üks olulisimaid osasid kohanemisprogrammi suunaliste soovituste ja ettepanekute väljatöötamine. Soovituste eesmärk on uuringu ja vahehindamise tulemustele ja taipamistele tuginedes anda rakendatavad soovitused kohanemisprogrammi vahehindamise järgseks rakendamiseks. Sõltuvalt uuringu- ja hindamistulemustest, on nende põhjal võimalik täiendada, muuta, uuendada, algatada või lõpetada kohanemisprogrammi mooduleid, (lisa)tegevusi ja muid seonduvaid elemente (nt e-õpe, sündmusteenusega seotu jmt). Soovitused ja ettepanekud tulenevad järeldustest ja taipamistest, olles sealjuures selgelt järeldustest eraldatud ning selgelt vastastikku ristviidatud.

## Hindamise juhtrühm

Pakkuja ei näe otseselt ette vajadust laiema uuringuga seotud juhtrühma moodustamiseks. Jooksvad küsimused arutatakse läbi tellijaga (INSA) ning uuringu lõpuosa järeldused ja soovitused valideeritakse koosloome töötubades.

Juhul, kui tellija siiski näeb vajadust laiema nn nõuandva kogu ehk vahehindamise juhtrühma loomiseks, võib selle moodustada kohanemisprogrammi rakendamisega vahetult kokkupuutuvate asutute ja organisatsioonide esindajatest: Integratsiooni Sihtasutus, Kultuuriministeerium, Siseministeerium, PPA, Pagulasabi, koolitajad/õpetajad jt. Taoline viie-kuueliikmeline töörühm, kelle poole hindamise teostaja saab alati otse pöörduda (nt e-mailitsi) võib aidata tagada vahehindamise läbiviimise operatiivsuse ja sisulise sujuvuse (nt vajadusel vahendades vahehindamise teostajale otse rakendusasutustest, ministeeriumist vm pärinevat informatsiooni, näiteks juhul kui on vajalikud täpsustused, täiendavad andmed, lühikommentaarid, täpsustused metoodika osas vmt). Sel juhul näeme ette juhtrühmaga kohtumisi vähemalt ühe korra kuus (vajadusel rohkem).

Täpsemalt saab taolise juhtrühma vajaduse ning kohtumiste vormi, korra ja ajakava kokku leppida avakoosolekul.

## Lähtearuanne, vahearuanne ja lõpparuanne

Tööde käigus esitatakse kolme tüüpi aruanded: lähtearuanne, tehnilised vahearuanded (4 tk, kolm tehnilist vahearuannet ja üks tehniline lõpparuanne) ning sisuline lõpparuanne (2 tk, eraldi sisuanalüüs ja vahehindamine).

**Lähtearuanne** esitatakse hiljemalt 20 tööpäeva jooksul avakoosoleku toimumisest või avakoosolekul täpsustatud ajal tellijale kommenteerimiseks. Lähtearuande peamine eesmärk esitada uuringu, sh sisuanalüüsi ja vahehindamise täpsustatud ja täiendatud ajakava ja metoodika, mis on läbi arutatud ja kooskõlastatud tellijaga avakoosolekul ning sellele järgneval lühiperioodil. Samuti lisatakse lähtearuandesse informatsioon täiendavatest andme- või infoallikatest, millekohast informatsiooni pakkuja praeguses pakkumuses ei pruugi teada. Lisaks esitatakse lähtearuandes vajadusel täpsustatud ja täiendatud ajakava, täiendatud läbiviidavate tegevuste ja väljundite nimekiri ning indikatiivne vahearuande struktuur. Lähtearuanne on oma sisult ja vormilt uuendatud ja asjakohastatud pakkumus.

**Vahearuanne** (tehniline) esitatakse neljal (4) korral vastavalt lähteülesandes seatud ajakavale. Iga vahearuanne koondab vastavalt ajakavale ja tolleks hetkeks läbiviidud tegevuste kirjeldust ning esmaste tulemuste ja taipamiste lahtikirjutust, sh ülevaadet tulevastest tegevustest ja üldist hinnangut projekti käigule ning eesmärkide saavutamisele. Vahearuandes tuuakse ka välja, kas tegevuste läbiviimisel või tulemustes on olnud erinevusi või kõrvalekaldeid võrreldes pakkumuses kavandatuga. Vahearuande sisu kasutatakse võimalusel ka edasiarendusena sisulisse lõpparuandesse. Tehniline vahearuanne/lõpparuanne on oma sisult ja vormilt pigem tehniline ülevaade projekti käigust.

**Lõpparuanne** (sisuline) esitatakse lõplikult orienteeruvalt augustis 2026.[[7]](#footnote-8) Lõpparuanne on kas üks dokument, mis koondab mõlemat sisuosa (sisuanalüüs ja vahehindamine), või see on jagatud kaheks eraldi dokumendiks/failiks. Lihtsuse huvides kasutatakse siin ja mujal tekstis sõna lõpparuande all mõlemat võimalust (selle lõplik vorm otsustatakse koostöös tellijaga). Mõlemal juhul on lõpparuanne korrektses eesti keeles kirjutatud dokument, mis on vormistatud vastavalt teadusliku informatsiooni esitamise headele tavadele ning teadusuuringu ja mõjude hindamise tulemuste esitamise loogikale. See hõlmab endas mh korrektset viitamist, jooniste/tabelite/loetelude jmt tekstisisest viitamist ja selgitamist jmt.

Lõpparuanne võimalikult lihtne ja kompaktne, ühtlaselt toimetatud ja eraldi kahe sisuosaga (vastavalt sisuanalüüs ja vahehindamine), kuni 50+50 lehekülje pikkune dokument (ilma lisadeta), mis sisaldab kasutatud metoodika põhjalikku kirjeldust, tulemusi uurimisküsimuste ja hindamisküsimuste lõikes, sh ülevaatlikkust ja kiiremat mõistmist toetavaid visuaale, ning soovitusi ja ettepanekuid (sh mis on realistlikud ja rakendatavad sh perioodil 2023-2029).

Lõpparuande lisades esitatakse ennekõike hindamise metoodiline materjal (nt intervjuude ja/või küsitlusankeedid), vastavalt vajadusele ja lähtearuandes kokkulepitule ka muu hindamisega seotud materjal.

Kogu lõpparuande sisu, sh soovitused ja ettepanekud, kooskõlastatakse ja valideeritakse koostöös tellijaga. Soovituste ja ettepanekute puhul peetakse silmas, et need oleksid realistlikud ja rakenduslikud, põhjendatud, erapooletud, objektiivsed ja tasakaalustatud ning mh eri osapoolte poolt valideeritud.

Lisaks täispikale versioonile koostatakse mõlema sisuosa (sisuanalüüs ja vahehindamine) kohta 3-4 lehekülje pikkune **lühikokkuvõte** eesti ja inglise keeles. Lühikokkuvõte sisaldab lühiülevaadet metoodikast, uurimisküsimustest ja hindamisküsimustest tulenevaid peamisi tulemusi ja järeldusi, sh kokkvõtvaid vastuseid hindamiskriteeriumitele ning uurimisküsimustele, ühte või kahte joonist ja muid visuaale (kui on vajalik ja otstarbekas) ning soovitusi. Lühikokkuvõttes viidatakse vajadusel täiendavate selgituste saamiseks aruande pikemale versioonile.

Uuringu lõpparuande ja lühikokkuvõtte esialgne struktuur ja võimalikud rõhuasetused lepitakse kokku avakohtumisel ning täpsustatakse pärast vahearuande esitamist ja arutelu. Mõlemad dokumendid küljendatakse ja kujundatakse PDF-vormingus elektrooniliseks dokumendiks, mis on kergesti allalaaditav ja vajadusel jagatav. Lisaks jagatakse tellijaga dokumendid ka DOCX-vormingus. Tellijale esitatakse ka uuringu käigus kogutud või loodud (anonüümitud ja puhastatud) andmestikud Exceli failide kujul, kirjeldava statistika kujul (nende lõplik ulatus, vorm ja sisu lepitakse kokku lähtearuandes).

Lõpparuanne indikatiivne struktuur on alljärgnev:

* lühikokkuvõte peamistest tulemustest,
* sissejuhatus,
* metoodika kirjeldus ehk täpne ülevaade kasutatud metoodikast (sh uurimisküsimuste ja hindamiskriteeriumite lahtikirjutus ning vahehindamise puhul mõjude hindamise alusloogika ja raamistik),
* tulemuste analüüs, sh võimaluse teemamoodulite vm tunnuste lõikes,
* järeldused ja soovitused,
* muud analüüsist ilmnenud soovitused ja ettepanekud (sh vajadusel soovitused jätku-uuringuteks),
* kokkuvõte,
* lisad.

Lõpparuanne keeletoimetatakse.

Lõpparuande juurde koostatakse üks (1) kaasaegse **infograafikaga infoleht** (pikkus kuni 4-5 lk), milles võetakse lühidalt ja ennekõike visuaalselt kokku vahehindamise peamised tulemused, järeldused ja soovitused. Infoleht koostatakse professionaalse disaineri poolt (planeeritud allhange Tarmo Rajamets, Köömnelind OÜ, kellega pakkujal on juba varasem koostöö nt Euroopa Liidu välispiiri lõpphindamise raames koostatud programmi tutvustava raamatu osas).

Lõpparuandele tellitakse lisataks DOI number.

Projekti alguses lisataks ETIS-esse andmed projekti elluviimise kohta (sh korrektsed viited rahastamisele) ning peale lõpparuande heakskiitmist, hiljemalt 15 tööpäeva jooksul, lisatakse ja seotakse ETIS-es projekti juurde ka lõpparuanne/lõpparuanded, sh fail elektroonilisel kujul.

## Tulemuste tutvustamine ja kommunikatsioon

Pakkuja on valmis, tellija soovil ja kooskõlastatult, viima läbi ka tulemuste tutvustamise erinevatele sihtrühmadele, sh tellija meeskonnale ja või kohanemisprogrammiga vahetult seotud organisatsioonide ringile (2-3 üritust/seminari). Need ettekanded toimuvad eesti keeles ning viiakse läbi vastavalt tellija soovile ja vajadusele kas füüsiliselt kohapeal, täielikult virtuaalis või hübriidis. Orienteeruvalt on ühe ettekande/seminari kestus 1-1,5 tundi, koos aruteluga. Nende ettekannete täpne sisu, aeg jmt lepitakse kokku projekti teises pooles, kuid mitte hiljem kui 1 kuu enne nende toimumise (orienteeruvalt sügis 2026). Tellijale esitatakse kõikide ettekannete slaidid ning muu seotud info.

Pakkuja on valmis täiendavalt esitlema hindamisi tulemusi ka enamatel üritusel, sh osalema selleteemalistes valdkondlikes paneelides, seminaridel, töörühmades vmt vähemalt 12 kuu jooksul pärast hindamise lõppemist (nt lõimumiskonverentsil sügisel 2026 vm).

## Hindamise eelduslik tegevus- ja ajakava

Eelduslik tegevus- ja ajakava on koostatud vastavalt hanke lähteülesandes toodule ning pakkuja pakutud metoodikale. See on esitatud selguse ja ülevaatlikkuse huvides eraldi Exceli failina lisana 1. Tegemist on indikatiivse kavaga, mis täpsustatakse avakohtumisel tellijaga ning kooskõlastatakse ja lepitakse lõplikult kokku uuringu esimeses etapis. Siinse pakkumuse jaoks on ajakava koostatud ühine, st mõlema osa peale kokku, mis annab paremini edasi tervikpildi kogu uuringu kui terviku ajakava osas; kuid kui tellija peab vajalikuks, saab pakkuja selle uuringu alguses teha ka kaheks eraldiseisvaks ajakavaks.



# Töörühm ja hindamise juhtimine

## Pakkuja ja töörühma varasem kogemus

Projekti põhimeeskonna moodustavad kõrgharidusega, pikaajalise uuringute, mõjude hindamise ja analüüsiprojektides osalemise kogemusega projektijuht, metoodik ja ekspert-analüütikud. Projekti meeskond on komplekteeritud nii, et hindamist oleks võimalik läbi viia efektiivseimalt (kindlate töölõikude peal osalevad eri meetodeid kõige paremini valdavad analüütikud, keda nõustab uuringujuht) ning optimaalse aja jooksul. Kõigil meeskonnaliikmetel on varasemad teadmised ja kogemused erinevate uuringumeetoditega, sh mõjude hindamisega. Seega täiendavad uuringumeeskonna liikmed üksteist parimal võimalikul moel.

IBS-il on pikaajaline kogemus **poliitikaanalüüside, rakendusuuringute** **ja mõjude hindamiste** läbiviimisel. IBS-i meeskond tunneb eri sektorite ja valdkondade omavahelise koostoime peensusi ning oskab rakendada hindamistulemusi ka eri sihtrühmade vajadustest lähtuvalt. Tulenevalt rakendusuuringute eripärast tunneb IBS väga hästi Eesti avaliku sektori, sh riiklike strateegiate, arengukavade ja meetmete toimemehhanisme ning riigiasutuste protsesse.

IBS omab ka pikaajalist teadmist uuringuga seotud teemavaldkonnast, mis on omandatud paljude temaatiliselt seotud varasemate uuringute läbiviimisega lõimumise ja uussisserändajate kohanemise valdkonnas. Vt nende osas täpsemalt nii meeskonnaliikmete CV-des kui ka läbiviidud uuringute nimekirja lisas 2. Lisaks IBS enda kogemusele on täiendav ekspertiis ning tulemuste valideerimine tagatud ka **ekspertide kaasamisega nii andragoogika, eesti keel teise keelena ning teenusdisaini ja õigusdisaini valdkonnas**.

**Käesoleva pakkumuse meeskond koondab endas seega viite kõige vajalikumat kompetentsi** uuringu, sh vahehindamise aluseks oleva valdkonna ja teenuse (kohanemisprogramm) ning sellega seotud sihtrühmade uurimisel:

1. Meeskonnal on põhjalikud ja pikaajalised **teadmised poliitikakujundamisest ning riigihalduse toimemehhanismidest**, mis aitab kujundada realistlikke ja rakendatavaid poliitikasoovitusi.
2. Meeskonnal on **pikaajaline mõjude hindamise kogemus**, mis võimaldab rakendada hindamismetoodikat kvaliteetselt ja optimaalselt.
3. Meeskonnal on **väga hea eriilmeliste sihtrühmade tundmise ja intervjueerimise kogemus**.
4. Meeskonnal on väga hea ja pikaajaline **kvalitatiivsete ja kvantitatiivsete meetodite kasutamise oskus ja kogemus**, seejuures oskus teha tundlikel teemadel intervjuusid ka haavatavate või erihuvidega sihtrühmadega.
5. Meeskonnal on väga hea ja pikaajaline kogemus **rände, lõimumise ja kohanemisvaldkonnas Eesti ja rahvusvaheliste projektide, rakendus- ja teadusuuringute läbiviimisel**.

## Uuringu läbiviimise töörühm

**Kristjan Kaldur (projektijuht, ekspert)** on lõpetanud Tartu Ülikooli magistriõpingud võrdleva poliitika erialal ja omandab praegu doktorikraadi TÜ Johan Skytte poliitikauuringute instituudis, uurides uussisserändajate kohanemist Eestis. Kristjani peamiseks töö- ning huvivaldkonnaks on ränne ja lõimumine. Lisaks tööle Balti Uuringute Instituudis on Kristjan vastutava õppejõuna andmas loenguid ja seminare Tartu Ülikooli Skytte instituudis ning Narva Kolledžis ning juhendanud bakalaureuse- ja magistritudengeid natsionalismi, etnopoliitika ja rändeteemadel. IBS-is on Kristjani peamiseks tööülesandeks sotsiaal-majandusliku arengu, lõimumise, rände ja sotsiaalse sidususe alaste uurimisprojektide ja poliitikaanalüüsi projektide läbiviimine. Projektide raames on Kristjan läbi viinud vajadus- ja teostatavusuuringuid, suurel hulgal süvaintervjuusid ning fookusrühmaintervjuudega kvalitatiivuuringuid, koosloome seminare, kvantitatiivanalüüsi sisaldavaid ankeetküsitlusi ning poliitikate ja programmide mõjude hindamisi. Kristjan valdab väga heal tasemel nii kvalitatiivse kui ka kvantitatiivse analüüsi meetodeid. Kristjanil on suur kogemus küsimustike koostamises, küsitlusuuringute läbiviimises ning andmete analüüsis nii akadeemiliselt kui ka projektipõhiselt (Eesti Integratsiooni Monitooringud, varjupaigataotlejatele ja rahvusvahelise kaitse saajatele pakutavate tugiteenuste hindamine, uussisserändajate kohanemine jpm). Lisaks analüütilisele tööle on Kristjan juhtinud 12 aastat projekte, sh rahvusvahelisi, lisaks vastutab ta rände- ja lõimumisvaldkonna juhtimise eest Balti Uuringute Instituudis.

Selles hindamises on Kristjanil projektijuhi roll. Ta vastutab projekti ajakava ja eelarve haldamise ning meeskonnatöö koordineerimise eest, sh suhtluse eest tellijaga ning teiste seotud osapooltega. Ta jälgib ka hindamismeetodite korrektse rakendamise, juhib andmekogumist, teeb tulemuste sünteesi ning sõnastab soovitused, modereerib seminare ja koordineerib lõpparuande valmimist. Lisaks panustab ta hindamisse pikaajalise rände ja lõimumisvaldkonna ekspertiisiga.

**Larissa Jõgi (analüütik, ekspert)** on Tallinna Ülikooli haridusteaduste instituudi andragoogika dotsent, kelle teadus- ja arendusfookus on täiskasvanuhariduse professionaalsus, andragoogide ja ülikooliõppejõudude professionaalne identiteet ning kvalitatiivsed uurimismeetodid. 2022. aastal pälvis ta IACE Hall of Fame’i tunnustuse. Enam kui 30-aastase kogemusega andragoogina on ta kujundanud TLÜ andragoogika õppekavasid ning panustanud rahvusvahelise ERASMUS MUNDUS programmi “Adult Education for Social Change” väljatöötamisse ja juhtimisse.

Selles uuringus vastutab Larissa täiskasvanukoolituse põhimõtete rakendumise eest kohanemisprogrammi moodulites: ta osaleb õppe- ja metoodikamaterjalide andragoogilise sobivuse hindamise juures eri sihtrühmadele, toetab koosloome töötube ning aitab sõnastada tõenduspõhiseid soovitusi õpiväljundite mõõtmiseks ja koolituste kvaliteedi arendamiseks. Lisaks viib Larissa läbi ka uuringu kvalitatiivmeetodite osas andmekogumist.

**Kerttu Rozenvalde (ekspert)** on Tartu Ülikooli eesti ja üldkeeleteaduse instituudi keelepoliitika ja eesti keele teise keelena kaasprofessor ning mitmekeelsuse keskuse asejuht. Ta on kaitsnud doktorikraadi (PhD) keeleteaduses Läti Ülikoolis (2019). Tema uurimisvaldkonnad hõlmavad keelepoliitikat, eesti keelt teisena ning kõrghariduse ingliskeelestumist; ta on avaldanud sel teemal artikleid ja peatükke ning osalenud avalikes aruteludes eesti keele õppija ja õpetaja vaatenurgast. Viimaste aastate projektidest on ta olnud muuhulgas tegev õpetajate, lapsevanemate ja koolijuhtide koostöise toe arendamises mitmekeelsele õpilasele ning Eesti kõrghariduskeele kestlikkuse uurimises.

Selles uuringus on Kerttul eesti keele kui teise keele moodulite ja õppematerjalide sisuanalüüsi ning metoodilisse arendamise metoodilise konsulteerimise roll. Ta aitab hinnata keelekursuse materjalide keelelist selgust, sisulist asjakohasust ja kultuuritundlikkust eri sihtrühmade lõikes, toetab koosloome töötube ning aitab sõnastada praktilised soovitused õpiväljundite mõõtmiseks, sh vajadusel ja võimalusel ka keelepoliitiliselt kestlike lahenduste rakendamiseks.

**Kätlin Kangur (teenusedisaini ja õigusdisaini ekspert)** - Kätlin on viieteistaastase kogemusega disainer, kelle peamiseks väljundiks on jätkusuutliku ja inimkesksete disaini protsesside ja teenuste juhendamine, konsulteerimine ja arendamine. Kätlin on omandanud magistrikraadi Aalto Ülikoolis jätkusuutliku disaini erialal, töötanud teenusedisainerina nii korporatsioonides kui mittetulundusühingutes. Igapäevaselt juhib Kätlin rahvusvahelist magistriõppekava Design and Technology Futures Tallinna Tehnikaülikoolis ning lööb kaasa teenusedisainerina EU koostööprojekti Strategic Foresight for Sustainability töös. Magistriõppekava Design and Technology Futures juures on Kätlini tööülesanneteks lisaks igapäevasele osakonna juhtimisele arendada ja läbi viia õppeprojekte, töötubasid ja seminare, mille peamisteks eesmärkideks on disaini aluste, teenusedisaini ja kasutajakogemuse meetodite ja lähenemise õpetamine ja juhendamine. Koostöös Eesti Keskkonnaagentuuriga on ta uurinud, kuidas aidata inimestel mõista keskkonnaalast inforuumi ning suunata neid jätkusuutlikumale ning keskkonnasõbralikumale käitumisele. TalTechi liikuvusstrateegia parendamiseks on ta disaininud uusi viise jätkusuutlikumate liikumisviiside rakendamiseks ja väljatöötamiseks. Koostöös Vanglateenistusega on ta uurinud Tallinna Vangla kinnipeetavate teenuste kasutajakogemust ning disaininud toetavaid teenusekontseptsioone kinnipeetavate taasühiskonnastamise võimestamiseks.

Selles uuringus on Kätlinil teenusedisain eksperdi roll, konsulteerides projektimeeskonda nii intervjuude kavade koostamise juures, osaledes vajadusel ka intervjuude läbiviimises, sh teenusedisaini meetodit rakendades, aidates tõlgendada kogutud andmeid ning osaledes kogutud andmete ja tulemuste põhjal järelduste ning soovituste ettevalmistamise ja uuringuaruande koostamise juures.

**Ebru Metin (ekspert)** on õigusdisaini ekspert, TalTechi Legal Labi koordinaator ning omandab doktorikraadi TalTechi ärikorralduse instituudis õigusdisaini valdkonnas. Tal on magistrikraad rahvusvahelises õigushariduses (King’s College London, LLB Bilkent, LLM Istanbul Bilgi) ning mh osalenud täienduskoolitustest Oxfordi Executive Leadership programmis. Ta on juhtinud naiste õigusliku kirjaoskuse projekte koostöös UNDP ja UN Womeniga, avaldanud töid õigusdisaini, ESG ning ELi tehisaru regulatsiooni rakendamise teemadel ning korraldanud ja esinenud erialasündmustel Eestis ja rahvusvaheliselt.

Selles uuringus on Ebrul kohanemisprogrammi käsiraamatutele ja õppevideodele sõltumatu ja välise eksperthinnangu andmine, lähtudes õigusdisaini põhimõtetest ja metoodikast. Tema ülesanne on keskenduda käsiraamatute sisu selgusele ja kasutajasõbralikkusele, vaadates mh seda, kas käsiraamatutest käsitletud keerulisemad õigus- ja haldusprotsessid on uussisserändajatele arusaadavad. Ebru lisab sellele analüüsile täiendava mõõtme olles ka ise Eestis uussisserändaja rollis.

**Maarja Käger (metoodik, ekspert)** on omandanud magistrikraadi avalikus halduses ja tehnoloogia juhtimises. Ta on töötanud Balti Uuringute Instituudis ligi 15 aastat ning osalenud analüütiku, eksperdi ja projektijuhina paljudes sotsiaalvaldkonna uuringutes, sealhulgas kümnetes mõjude hindamiste projektides. Tal on väga pikaajaline kogemus nii kvalitatiivsete kui ka kvantitatiivsete uuringute elluviimisel, alates ettevalmistusest ja andmekogumisest kuni analüüsi ja soovituste väljatöötamiseni. Lisaks tugevale kogemusele mõjude hindamises (näiteks on ta juhtinud Erasmus+ ja Euroopa solidaarsuskorpuse programmide rakendamise hindamist Eestis, juhtinud Kristjan Jaagu stipendiumiprogrammi välishindamist, juhtinud noortegarantii tugisüsteemi rakendamise mõju ja tulemuslikkuse analüüsi), on tal ka väga tugev kodanikuühiskonna ja vabatahtliku tegevuse valdkonna uuringute taust ja ekspertiis: näiteks on ta juhtinud vabatahtlikus tegevuses osalemise uuringut, analüüsinud kogukonnapraktikaid ja nende jätkusuutlikkust, osalenud kodanikuühiskonna arengukava 2015-2020 mõjude hindamises jpm. Lisaks tööle IBS-is on Maarja andnud TalTechis haldusjuhtimise ja teadustöö meetodite alaseid seminare.

Selles hindamises on Maarjal metoodiku roll. Ta vastutab uuringu kvalitatiivse ja kvantitatiivse raamistiku koostamise, analüüsi läbiviimise metoodikate ning mõjude hindamise metoodika korrektse rakendamise eest. Maarja osaleb sh andmekogumise, andmete analüüsi, soovituste ja ettepanekute koostamise juures ning modereerib koosloome töötubasid.

**Kirill Jurkov** (**analüütik, ekspert**) on lõpetanud Tartu Ülikooli bakalaureuseõppe riigiteaduste erialal ning magistriõppe poliitika ja valitsemise erialal ning töötab analüütikuna Balti Uuringute Instituudis. Ta on olnud kaasatud analüütikuna kvantitatiivsetesse ja kvalitatiivsetesse uuringutesse, mis on olnud peamiselt integratsiooni, meetmete ning protsesside mõju hindamisele suunatud. Lisaks on ta olnud kaasatud mitmetes Tartu Ülikooli projektides ja ühes Londoni King’s College’i järeldoktori uurimistöö andmekogumises ja -analüüsis. Kirill on pädev nii kvantitatiivsete kui ka kvalitatiivsete meetodite kasutamisel ning siinses uuringus on kaasatud peamiselt kvantitatiivsesse andmekogumisse ja -analüüsi.

Selles uuringus viib Kirill läbi süva- ja fookusgrupi intervjuusid (sh emakeelena vene keeles), ankeetküsitluse ja andmestike statistilise analüüsi, analüüsib tulemusi ning osaleb aruande koostamise juures, sh soovituste ja ettepanekute loomise juures. Lisaks viib ta läbi dokumendianalüüsi.

**Kats Kivistik (analüütik, ekspert)** on omandanud doktorikraadi politoloogias Tartu Ülikoolis. Ta on ennast täiendanud Bolognas ja Lissabonis ning osalenud European Consortium of Political Research'i mitmel metodoloogiakursusel, et täiendada end uuringute metodoloogia alal. Lisaks Balti Uuringute Instituudis vanemanalüütikuna töötamisele on andnud ta Tartu Ülikooli Johan Skytte poliitikauuringute instituudis loengukursuseid, sh uurimismeetoditest. Balti Uuringute Instituudis tegeleb ta eelkõige lõimumise ja haridusega seotud projektides, viimasel ajal ka projektijuhtimisega. Projektide käigus on Kats läbi viinud nii hindamisi kui rakendusuuringuid, sh mitmeid mõjude hindamisi, kasutades nii kvalitatiivseid kui ka kvantitatiivseid andmekogumise ja -analüüsi meetodeid.

Selles uuringus on Katsil analüütik-eksperdi roll. Ta osaleb süvaintervjuude ja fookusrühmaintervjuude läbiviimises, sõnastab intervjuude ja ankeetküsitluse küsimusi ning osaleb mh uuringu metodoloogilise ühtluse jälgimises ning mõjude hindamise raamistiku toimimises ja järgimises. Samuti osaleb Kats andmete analüüsimise ning lõpparuande koostamise juures.

**Nastja Pertšjonok (analüütik, ekspert)** töötab Balti uuringute Instituudis analüütikuna alates 2010. aastast, lisaks juhib ta Tartu Rahvusvahelise Maja tööd. Tema peamiseks töö- ning huvivaldkonnaks on haridus, sotsiaalne sidusus, kogukonnad ja osalus, erinevate etnilis-kulturiliste gruppide kogemused, praktikad ja hoiakud. Ta on õppinud Tartu ülikooli magistriõppes muutuste juhtimist ühiskonnas (erialade vaheline õppekava, mille fookuses on muutuste terviklik analüüsimine ja juhtimine, kasutades majandus-, poliitika-, õigus-, kommunikatsiooni- ja psühholoogiateadmisi), mille oluliseks osaks on erinevate sotsiaalsete praktikate loomine/muutmine/asendamine/katkestamine. Anastasial on pikaajaline kogemus erinevate programmide hindamises ja poliitikate analüüsi valdkonnas. Ühtlasi on 13-aastane kogemus ka rakendusuuringute läbiviimisel.

Anastasia tugevaks küljeks kvalitatiivsed meetodid (avatud ja süvaintervjuu, fookusrühmaintervjuu, juhtumianalüüs, sisuanalüüs jms) ning tal on väga suur kogemus ka haavatavate sihtrühmadega (kohtumenetluses osalenud lapsed, rahvusvahelise kaitse saajad, varjupaigataotlejad marginaliseeritud (sub)kultuurilised grupid jne). Anastasia on erinevates töödes sageli kasutanud teenusdisaini meetodeid (sh kasutajateekondade ja -vajaduste analüüsimine, persoonade loomine, väärtuspakkumise sõnastamine, afiinsusdiagrammide ja empaatiakaartide loomine jne) ja tegevuse mõju hindamisel rakendusantropoloogia meetodeid (sh vaatlus ja osalusvaatlus).

Selles uuringus viib Nastja läbi süva- ja fookusgrupi intervjuusid (sh emakeelena vene keeles), analüüsib tulemusi ning osaleb aruande koostamise juures, sh soovituste ja ettepanekute loomise juures. Lisaks sõnastab ta intervjuude ja ankeetküsitluse küsimusi ning viib läbi dokumendianalüüsi.

Meeskonnaliikmete täpsem töökogemus on välja toodud CV-des.

## Projekti meeskonna töökorraldus ja meeskonnasisene suhtlus

Projekti elluviimisel järgivad meeskonnaliikmed järgmisi töökorralduse põhimõtteid:

* kõikide kokkulepete ja võetud kohustuste täitmist jälgib ja kontrollib projektijuht;
* dokumentide, sh kogutud andmete haldamise eest vastutab projektijuht, kes edastab andmeid analüütik-ekspertidele;
* hindamise sisulise ühtsuse eest vastutab metoodik;
* hindamise metoodilise ühtsuse eest vastutab metoodik;
* muudatuste vajadustest nii tegevuskavas kui ka meeskonnaliikmetes teatatakse aegsasti tellijale ning kooskõlastatakse muudatus tellijaga;
* jooksev igapäevane sisuline infovahetus meeskonnaliikmete vahel ning meeskonna ja tellija vahel toimub elektrooniliselt (Teams, e-kirjad), sh olulised suusõnalised kokkulepped kinnitatakse üle elektrooniliselt (näiteks e-posti teel);
* projekti üldise tehnilise korralduse eest vastutab projektijuht, kuid iga meeskonnaliige vastutab kohustuste täitmise eest oma ülesannete ulatuses, mis on sätestatud uuringuplaanis, sh tegevus- ja ajakavas.
* uuringu metoodilise järjepidevuse ja kvaliteedikontrolli eest vastutab projektijuht koostöös metoodikuga.

Kuna meeskonda kuulub mitu välist eksperti, toimuvad **regulaarse meeskonnasisesed koosolekud ja kohtumised** nii andmekogumise ettevalmistamisel, andmekogumise läbiviimise ning seejärel andmete analüüsi, soovituste koostamise ja lõpparuande kirjutamise etappides. Meeskond suhtleb regulaarselt ja i**ganädalaselt e-kirjade ja/või Teams kanali põhiselt, sh oleme planeerinud läbi viia regulaarsed (virtuaalsed ja füüsilised) koosolekud vähemalt 1 kord kuus**. Selline regulaarsus tagab selle, et kogu meeskond on uuringu infoväljas ning kõik saavad anda oma sisendit, tõlgendusi, taipamisi ja järeldusi jooksvalt kogu projekti käigus.

## Koostöö tellijaga

Tihe koostöö tellijaga on uuringu, sh vahehindamise edukuse üks võtmetegureid, arvestades töö suurt mahtu ja paralleelselt kahe sisutegevuse elluviimist (vt ka lisa 1). Seetõttu oleme tegevuste läbiviimisel planeerinud läbi viia regulaarse suhtluse meeskonnaliikmete ning tellija vahel. Kohtumised tellijaga toimuvad eelkõige vajaduspõhiselt ning lepitakse kokku jooksvalt töö teostamise käigus, kuid mitte harvem kui **kord kuus**. Jooksev infovahetus (nt e-kirja teel) toimub eelduslikult sagedamini.

Kohtumiste eesmärk on hoida tellija kursis projekti käiguga, arutada võimalikke esilekerkinud väljakutseid, tutvustada esmaseid leide ja taipamisi, kohandada metoodikat või tegevusi jmt. Iga koosoleku põhjal koostab pakkuja kohtumise lühikokkuvõtte (ca 1-2 lk ühe kohtumise kohta), mida jagatakse tellijaga.

Vajadusel toimuvad ka koosolekud/kohtumised tihedamini või kasutades erinevaid sidekanaleid (telefon, telefonikonverents, internet, e-mail, Teams, Zoom vmt). Täpne suhtlemistava ja selle muudatused, võttes arvesse tellija poolt projekti elluviimisele seatud ootusi ja piiranguid, lepitakse kokku jooksvalt projekti käigus ning kuulub järgimisele kõikide osapoolte poolt. Üldjuhul eeldame, et tellija vastab pakkuja päringutele, küsimustele jm hiljemalt 3-5 tööpäeva jooksul. Pikema tagasisidestamise korral (nt lähtearuandele, vahearuandele või andmekogumisinstrumentidele) lepitakse eraldi kokku pikem või täpsem periood.

Uuringu metoodika ja tegevuskava planeerimisel on eeldatud tellija kaasatust järgmistesse tegevustesse:

* Hindamise metoodika ja üldise raamistiku kujundamisel esimeses etapis tellija ootuste täpsustamine;
* Pakkuja poolt esitatud kirjalike dokumentide (intervjuukavad või küsitlusankeet, uuringu aruanded, valideerimisseminarid jm) kommenteerimine ning kohtumiste aruteludel osalemine.

## Andmete turvalise töötlemise, konfidentsiaalsuse tagamise ja andmekaitsega seotud põhimõtted

Kõikide uuringu käigus loodud või omandatud andmete kasutamisel lähtutakse õigusaktidest, mis reguleerivad isikuandmeid sisaldavate andmete kasutamist uuringutes ning vastavalt lähteülesandele hankelepingule sätestatud andmete töötlemise tingimusi. Pakkuja järgib kõiki Euroopa Liidu isikuandmete kaitse üldmäärusest (GDPR) ja Eesti isikuandmete kaitse seadusest (IKS) tulenevaid reegleid andmete ja teabega töötamisel. Pakkuja ja selle meeskond töötlevad ja hoiavad töö käigus teatavaks saanud konfidentsiaalset teavet konfidentsiaalsena, turvalisena ning ei jaga seda ühegi teise isikuga. Töö käigus Pakkujale teatavaks saanud ning andmekaitse piirangute alla käiv konfidentsiaalne teave on alljärgnev:

* KP osalejate kontaktid;
* KP osalejate tagasisideküsitluse täidetud vormid/lehed vmt statistika;
* kvantitatiivsed andmekogud (näiteks Excel või CSV failide kujul, aga ka kõikide muude andmeformaatide kujul).
* intervjuude (nii süvaintervjuud, fookusrühma intervjuud kui ka muu lindistatud või isikustatud andmekogumine) audiofailid ja transkriptsioonid;
* kolmandate osapoolte, näiteks tellija poolt jagatud konfidentsiaalne informatsioon (nt isikustatud või muul viisil tundlik statistika tööde läbiviimiseks, failid inimeste kontaktide või muude isikuandmetega, projektide aruandlused jmt).

Isikuandmete töötlemisel järgib Pakkuja eraldi kõiki IKS §6 sätestatud ning kõiki üldiseid IKS-ist tulenevaid isikuandmete töötlemise põhimõtteid. Andmete turvaline hoidmine tähendab seda, et Pakkuja teeb kõik endast oleneva, et tööga seotud teabele ja andmetele pääseb ligi ainult Pakkuja meeskond:

* Pakkuja (meeskond) on kaitsnud kõik oma töö käigus kasutatavad seadmed ja andmekandjad (arvutid, telefonid, tahvlid jm muud seadmed) tugeva ja turvaliselt hoitud parooliga;
* Pakkuja (meeskond) on krüpteerinud kõik oma töö käigus kasutatavad seadmed ja andmekandjad (arvutid, telefonid, tahvlid ja muud seadmed) tugeva ja turvaliselt hoitud parooliga;
* Pakkuja (meeskond) on kaitsnud kõik oma töö käigus kasutatavad seadmed ja andmekandjad (arvutid, telefonid, tahvlid jm muud seadmed) antiviiruse või pahavara vastase programmiga;
* Tundlikumaid andmeid edastatakse ja säilitatakse krüpteeritult.

Hiljemalt kaks kuud peale tööde lõplikku vastuvõtmist tellija poolt või koheselt lepingu ennetähtaegsel lõpetamisel eemaldab ja kustutab Pakkuja enda seadmetelt ja enda andmekandjatelt (arvutid, telefonid, tahvlid, mälupulgad, välised kõvakettad ja muud seadmed) ning paberkandjatelt ja mujalt kõik töö käigus teatavaks saanud ja Pakkujaga jagatud konfidentsiaalse teabe ning isikustatud andmekogud.

Projektiga seotud eetilised ja osaleja/vastaja seisukohast olulised põhimõtted on järgmised:

* Informeeritud osalemine. Hindamises ja selle andmekogumises osalemine on iga osaleja vaatest vabatahtlik, sellesse kutsumisel teavitatakse uuritavaid liitumise vabatahtlikkusest ning õigusest igal hetkel osalemisest loobuda. Loobumine ei too osalejale kaasa mingisugust kahju.
* Kahjustamisest hoidumine. Ei ole ette näha, et uuringus/hindamises osalemine võiks osalejatele kahju tekitada. Intervjuude läbiviimiseks lepitakse kokku vastaja jaoks turvaline keskkond, niipalju kui see on võimalik antud projekti eripära arvestades. Füüsilise või vaimse kahju võimalust osalemisel ei nähta.
* Isikuandmete kaitse. Osalejate andmeid kogutakse ja säilitatakse isikustamata kujul. Isiku tuvastamist kogutud ja töödeldavad andmed üldjuhul ei võimalda. Intervjuudes osalevate inimeste isiku kaitsmiseks kodeeritakse uuringus pärisnimed (täisnimesid ei talletata). Ankeetküsitlusega ei koguta vastaja nimesid ega muid eriliiki isikuandmeid. Kogutud andmeid säilitatakse kaheastmelist autentimist nõudvas pilvekeskkonnas ning neile andmetele on ligipääs vaid vastavatele andmetele ligipääsu vajavatel meeskonnaliikmetel. Kõik eriliiki ja isikustatud isikuandmed kustutatakse hiljemalt ühe kuu jooksul pärast projekti lõppemist.

Eetikakomitee kooskõlastust läbiviidava hindamise raames ei taotleta, küll aga taotletakse Andmekaitse Inspektsiooni (AKI) luba, vt täpsemalt ptk 4.6.

## Andmekaitse Inspektsiooni loa taotlemine

Kuna pakkuja vajab küsitluskutsete edastamiseks kohanemisprogrammis osalejate kontaktandmeid, mis on olemas tellijal (eeldatavasti piirdutakse e-posti aadressiga), siis on tegemist automaatselt isikuandmete töötlemisega ilma isiku nõusolekuta. Sellisel juhul on vajalik taotleda AKI luba isikuandmete töötlemiseks teadusuuringu tarbeks. Loa saamiseks koostab pakkuja koostöös tellijaga taotluse, milles on muuhulgas esitatud järgmine informatsioon:

* Põhjalik ja ammendav selgitus läbiviidava küsitlustöö protseduuridest, mis on seotud tundlike andmete edastamisega isikuandmete allikalt teadusuuringu läbiviijani (pakkujani), sh meetmed, mida võetakse ette andmete kaitse tagamiseks.
* Vajadusel selgitused isikuandmete umbisikustamise (kodeerimise) kohta pakkuja poolt.
* Selgitus selle kohta, kuidas toimub andmesubjekti teavitamine isikuandmete töötlemisest.
* Muud ammendavad vastused ja informatsioon vastavalt AKI nõudmistele või küsimustele.
* Muu informatsioon, kui selle vajadus selgub AKI taotluse protsessis.

Isikuandmete edastamine toimub üksnes turvaliselt krüpteeritud viisil ning andmeid säilitatakse EL-is asuvas mitmeastmelist autentimist nõudvas ja rollipõhise ligipääsuga pilvekeskkonnas (Sharepoint), kus nii andmete liigutamine kui ka säilitamine on krüpteeritud. Kõik toimingud logitakse automaatselt ning ligipääsu saavad vaid piiratud ulatuses meeskonna liikmed (projektijuht ja üks analüütik). Enne andmete analüüsi anonümiseerime ja kustutame kõik isikut tuvastada võimaldavad väljad (nt nimi, e-post, telefon), aruannetes esitame üksnes anonüümsed ja agregeeritud tulemused ning ning kustutame isikuandmed (sh salvestised) hiljemalt AKI loa ja lepingu tingimustes sätestatud tähtajaks.

Pakkujal on mitmete Andmekaitse Inspektsiooni loa eduka taotlemise kogemus viimase kolme aasta jooksul, sh andmetöötluse volitatud töötlejana, ilma rikkumisteta. Kõige viimasem positiivne AKI otsus Balti Uuringute Instituudile (volitatud töötlejana) oli 2025. aasta otsus (sh eriliigiliste) isikuandmete töötlemiseks teadusuuringus „*Määratlemata kodakondsusega elanikud Eestis: hoiakud, identiteet ja takistused kodakondsuse omandamisel*" (tellija Integratsiooni Sihtasutus).

Pakkuja eeldab, et ta ei töötle selle uuringu vältel eriliigilisi isikuandmeid, mistõttu ei peeta vajalikuks eetikakomitee kooskõlastuse küsimist. Lisaks ei ole kohanemisprogrammi kui teenuse hindamine tundlik teema, mille puhul peaks küsitluste ja intervjuude läbiviimisel arvestama eriliste tundlike andmete kaitsmise nüanssidega.

## Keskkonnahoidlikud lahendused hanke elluviimisel

Pakkuja lähtub hindamise elluviimisel põhimõttest, et iga tegevus peab olema võimalikult vähekoormav nii füüsilisele kui ka digitaalsele keskkonnale. Seetõttu eelistame kõik regulaarsed töökoosolekud ja andmekogumise (nt intervjuud) korraldada esmajärjekorras veebi teel, minimeerides sellega transpordivajadust ning sellega kaasnevat süsiniku jalajälge.

Kogu hindamisega seonduva dokumentatsiooni: lähtearuanne, vahearuanne, lõpparuanne ja selle lisad, infograafika jmt materjalid edastame digitaalselt kas e-posti teel või jagades neid tellijale ja teistele seotud isikutele Sharepoint kaustast. Paberkoopiad ja muid väljaprinte tehakse üksnes juhul, kui tellija või õigusaktid seda otseselt nõuavad või kui need on otseselt vajalikud teatud tegevuste elluviimiseks (nt füüsiliselt kohapeal toimuvad koosloome seminarid, kus töö laudkondades eeldab teatud väljaprintide olemasolu).

Sarnaselt järgime digireostuse vähendamise põhimõtteid: kogu pakkuja meeskond töötab pilvekeskkonda kasutades (Sharepoint), peale projekti lõpparuande kinnitamist ja vastuvõtmist eemaldame sealt mustandid ja muud talletamiseks mittevajalikud töödokumendid.

Pakkuja viib organisatsioonis regulaarselt läbi ka digiprügi kustutamise talguid.

# Riskide maandamine

Uuringuprojekti läbiviimisega kaasneb kahte tüüpi riske ja kvaliteedi tagamise küsimusi: projekti metoodikast tulenevad riskid ning projekti ülesehitusest tulenevad riskid (sh aja- ja tegevuskava ning meeskonnaga seotud). Lisaks soovime välja tuua, et tehniliste riskide maandamiseks (meeskonnaliikme arvuti vargus/purunemine/failide kahjustumine) varundatakse uuringu käigus valmivaid materjale pilvelahenduses (Sharepoint, ligipääs vaid mitmeastmelise autentimise ehk 2FA kaudu), mis tagab varukoopiate säilimise. Andmete lekkimist välditakse salasõnadega kaitstud arvutite ja nutiseadmete kasutamisega. Tundlikumaid andmeid edastatakse krüpteeritult.

Tulenevalt pakkuja varasemast kogemusest sarnaste projektide ja sarnaste sihtrühmadega ning uuringumeeskonna teadlikust komplekteerimisest ja varasemast edukast koostööst hindame projekti ajakavast (12 kuud) kinnipidamisega ning meeskonna toimimise ja uurimismeeskonna liikmetega seonduvaid riske pigem madalaks. Kõik olulisimad riskid ja nende maandamise meetmed on kokku võetud tabelis 4 ja 5. Metoodika uuringu mõlema osa kohta kehtivad riskid ja maandamistegevused toodud koos ning spetsiifiliselt ühe osa kohta käivad riskid ja maandamistegevused eraldi. Kuna pakkuja kasutab andmekogumisel võimalikult suurel hulgal andmeid ära uuringu mõlema osise jaoks, siis on enamik metoodikaga seotud riske kirjeldatud ühiselt.

**Tabel 4. Metoodikaga ja sisuga seotud riskid ja maandamistegevused**

|  |  |
| --- | --- |
| RISKI KIRJELDUS JA RISKITASE | MAANDAMISTEGEVUSED |
| Uuringu osade (kohanemisprogrammi vahehindamine ja kohanemismoodulite sisuanalüüs) ühised riskid | |
| Hindamine ja sisuanalüüs jäävad liialt pealiskaudseks ja üldiseks.  Tagajärg: mõju tulemuste usaldusväärsusele  Riski suurus: madal | * Hindamise ja sisuanalüüsi läbiviijatel on mitmekülgne kogemus erinevate (sh valdkondlike) uuringute elluviimisel, nad on süvitsi kursis mõjude hindamise metodoloogiliste alustega ning valdavad kõiki kasutatavaid andmete kogumise ja analüüsimise meetodeid. * Rakendatakse uuringute hea tava põhimõtteid. * Pakkuja meeskonnas on nii hindamise kui ka täiskasvanuõppe eksperdid, kes suudavad analüüsi tulemused lahti mõtestada viisil, et need on tellija jaoks rakendatavad. |
| Valitud metoodikaga ei ole püstitatud eesmärk saavutatav.  Tagajärg: vajadus ajakava ja metoodika muutmiseks.  Riski suurus: madal | * Metoodika lähtub lähteülesande eesmärkidest. Metoodikat täpsustatakse avakohtumise ning lähtearuandes, vajadusel jooksvalt esimestel kuudel. * Metoodika on välja pakutud pidades silmas projekti eelarvet ja ajakava ning tuginedes teistele sarnastele edukalt läbi viidud projektidele. * Projektis kombineeritakse erinevaid andmete kogumise ja analüüsimise viise. |
| Pakkumuses kirjeldatud metoodika ja uurimisküsimused ei kata kõiki tellija poolt soovitud aspekte.  Tagajärg: lüngad hindamistulemustes.  Riski suurus: madal-keskmine | * Pakutud metoodika põhineb hankedokumendis esitatud lähteülesandel, lähtub uurimisküsimuste vajadustest ja pakkuja kogemusest sarnaste projektide läbiviimisel. * Projektis kasutatav metoodika ja pakkuja poolne nägemus räägitakse tellijaga täpsemalt läbi ja kooskõlastatakse avakohtumisel ning töö käigus, sh lähtearuandes. Vajadusel ja vastastikusel kokkuleppel tehakse metoodikasse täpsustavad muudatused. |
| Eelnevate projekti etappide tulemused ei ole piisavalt sisukad ettepanekute ja soovituste formuleerimiseks.  Tagajärg: projekti tulemused ei vasta tellija ootustele  Riski suurus: madal | * Erinevate etappide tulemused kooskõlastatakse vajadusel tellija esindajatega, tagamaks tulemuste vastavuse tellija ootustele. * Ettepanekud ja soovitused arutatakse läbi koosloome töötubades. |
| Puudub ligipääs analüüsiks vajalikele andmetele.  Tagajärg: osa uurimisküsimusi jääb analüüsimata  Riski suurus: keskmine | * Pakkuja ei analüüsi andmeid, mis ei ole kättesaadavad või millele tellija ei taga ligipääsu mõistliku aja piires. * Tellijalt palutakse teha kohe esimesel võimalusel ülevaade olemasolevates andmetest, mida on võimalik analüüsida. * Esitame AKI taotluse andmete saamiseks kohe pärast lepingu allkirjastamist. |
| Kogutavate andmete kvaliteet või maht ei ole analüüsiks piisav.  Tagajärg: väheneb järelduste tugevus  Riski suurus: keskmine | * Meetodite kasutamine on paindlik ja otseses sõltuvuses andmemahust ja kvaliteedist. Kui andmete alusel ei ole võimalik programmide tegevuste eri aspekte hinnata, siis rakendatakse sobivaid alternatiivseid metoodikaid. |
| Ei leita piisavalt intervjueeritavaid, intervjueeritavad on hõivatud või ei soovi intervjuus osaleda.  Tagajärg: mõned teemad või hindamiskriteeriumid jäävad katmata  Riski suurus: madal | * Ajakavas on arvestatud võimalikult pikk aeg intervjuude tegemiseks, mis võimaldab leida intervjueeritavale sobiva aja intervjuu andmiseks. * Pakkuja oskab arvestada keeldumiste osakaaluga ning on planeerimisel sellega arvestanud. * Vajadusel kontakteerutakse potentsiaalsete osalejatega telefoni teel ning rõhutatakse uuringu vajalikkust, sh nende enda valdkondlikule jätkusuutlikkusele, rahastusele jmt. |
| Intervjuukavade koostamine võtab planeeritust kauem aega.  Tagajärg: ohtu satub projekti ajakava.  Riski suurus: keskmine | * Intervjuukavade koostamist ja täiendamist alustatakse pärast kohtumist tellijaga, kui on kokku lepitud lõplikus metoodikas. * Intervjuukavasid saab jooksvalt täiendada. * Intervjuukavasid kooskõlastatakse tellijaga vastavalt tellija soovile. |
| Intervjuud kujunevad sedavõrd pikaks, et kõiki teemasid ei suudeta avada.  Tagajärg: intervjueeritav väsib, info kvaliteet langeb  Riski suurus: keskmine | * Intervjuukavade koostamisel jälgitakse, et ei ületata optimaalset ajalimiiti (kestus ei tohiks üldjuhul ületada 60-90 minutit süvaintervjuude puhul, 90-120 minutit fookusrühma intervjuude puhul). * Vajadusel tehakse kordusintervjuu või võimalusel täiendavad täpsustused või järelepäringud e-posti teel. |
| Ei leita piisavalt ankeetküsitlusele vastajaid, nad on hõivatud või ei soovi osaleda.  Tagajärg: statistilise usaldusväärsuse ja üldistusvõime vähenemine  Riski suurus: madal | * Ajakavas on arvestatud võimalikult pikk aeg ankeetküsitluse läbiviimiseks tegemiseks, mis võimaldab neil leida sobiv aeg küsitluse täitmiseks. * Pakkuja oskab arvestada keeldumiste osakaaluga ning on planeerimisel sellega arvestanud. * Küsitlusele vastajate sihtrühma suurus on piisavalt suur (ligi 37 tuhat osalejat), mis annab teatava paindlikkuse vastajate saamisel * Vajadusel pakutakse uuringus osalejatele motiveerivaid loosiauhindu |
| Kliendistatistika andmete ja tagasisideküsitluste analüüs ei anna vastuseid pakkuja eeldatavatele uurimisküsimustele.  Tagajärg: osa küsimusi jääb vastamata  Riski suurus: madal | * Pakkuja on arvestanud, et olemasolevate andmete põhjal ei pruugi olla võimalik paljudele küsimustele saada. Seetõttu kasutatakse alternatiivse meetodina vajadusel ankeetküsitlust ja intervjuusid, mis aitavad sisendit saada. * Ühegi uurimisküsimuse vastus ei sõltu ainult olemasolevate andmete analüüsist. |
| Klasteranalüüs ei anna soovitud tulemusi, nt ei joonistu andmetest välja selgeid profiile  Tagajärg: osalejate profiilid on ebatäpsed  Riski suurus: keskmine | * Profiilide loomisel kasutatakse selleks kohaseid meetodeid (nt k-klasterdamise meetodid), mis on usaldusväärsed ja profiilide tunnused valitakse täpselt vajadustele vastavalt * Juhul, kui koherentseid profiile tõesti ei selgu, annab see aimu sihtrühma eripärast, st annab teadmise, et hästi sihistatud teenuseid teha ei saagi. * Andmeid saab analüüsida ka alternatiivsete meetoditega, vaadates tulemusi näiteks rände liigi kaupa (rahvusvahelise kaitse taotlejad, pererändajad jms) |
| Koosloome töötubade sisendi põhjal ei saa teha sobivaid soovitusi  Tagajärg: uuringu eesmärgid täidetakse poolikult  Riski suurus: madal | * Pakkuja meeskonnas on pikaaegne kogemus selliste töötubade läbiviimisel nii, et nende läbiviimine oleks efektiivne ja tulemused oleksid rakendatavad * Pakkuja kaasab välist ekspertiisi * Uuringu tulemused ei põhine ainult koosloome seminaridel, peamised tulemused selguvad kombineeritud andmete analüüsist |
| Uuring ei järgi eetilisi ja andmekaitselisi standardeid.  Tagajärg: potentsiaalne mainekahju, lepingurisk  Riski suurus: madal | * Projekt järgib tegevuste elluviimisel teadus- ja arendusasutuste ning teaduse rahastajate hea teadustava alusväärtusi ja põhimõtteid. * Andmekogumises osalejatelt küsitakse informeeritud nõusolekut ja selgitatakse kõiki eesmärke, andmekaitselisi reegleid jm. * Andmekaitselised standardid (sh delikaatsete/eriliiki isikuandmete krüpteerimine) tulenevad organisatsiooni töötajatele seatud lepingulistest kohustustest ja eeskirjadest. * Pakkuja metoodikale annab hinnangu Andmekaitse Inspektsioon, kellelt taotletakse luba isikuandmete töötlemiseks |
| Tehniline rike (arvutite vargus, ulatuslik elektrikatkestus vmt)  Tagajärg: töökatkestus  Riski suurus: madal | * Kõik andmed on reaalajas varundatud Sharepoint pilvekausta. * Vajadusel võimalik taastada varukoopiatest. |
| Uuringu meeskonnaliikmetel on või tekib huvide konflikt, st nad on seotud mõne rahastust saanud või potentsiaalselt saava projektiga  Tagajärg: tulemused ei ole usaldusväärsed, järelduste erapoolikus  Riski suurus: madal | * Hindamise läbiviija (IBS) on sõltumatu asutus-mõttekoda, kelle põhikirjalised eesmärgid ei ole vahetult seotud hinnatavate programmi eesmärkidega ja nende raames elluviidavate põhitegevustega. * IBS on küll osalenud õppematerjalide koostamise protsessi juures (käsiraamatud ja õppevideod), kuid ei oma nende suhtes õigusi ega kohustusi. Lisaks on materjale aastate vältel mitu korda muudetud (sh Pagulasabi poolt). * Need üksikud osalused ei loo püsivaid rahastus- ega partnerlussidemeid hindamise aluseks olevate programmiga. * Sellest tulenevalt näeme me võimaliku huvide konflikti esinemist sellisel kujul, et see mõjutaks hindamise tulemusi ja/või soovitusi, täiesti minimaalsena. * Siiski on huvide konflikti maksimaalseks maandamiseks kaasatud meeskonda on eksperdid, kes ei ole olnud seotud ühegi materjali loomise protsessiga, kes vastutavad nende materjalide analüüsi eest, kus on osalenud vähemalt üks teine meeskonna liige. Nendeks on Ebru Metin ja Kätlin Kangur. Vt täpsemalt nende rolli meeskonna kirjelduse juures. * Enne töö algust täidab iga meeskonnaliige huvide konflikti deklaratsiooni, milles kinnitab, et juhul kui huvide konflikt peaks ilmnema, siis taandab see isik ennast vastava alategevuse/alaeesmärgi hindamisest. * Vajadusel taandab meeskonna liige, kes on olnud materjali loomise juures, ennast selle tegevuse hindamisest. Teda saab asendada meeskonna teine liige, kes pole materjali loomise juures olnud. * Tulemuste triangulatsioon: kõik peamised järeldused põhinevad vähemalt kahel sõltumatul meeskonnaliikmel ja andmeallikal. Kõik järeldused on valideeritud tellija ja kohanemisprogrammi võrgustiku poolt koosloome töötubades. |
| Kohanemismoodulite sisuanalüüsiga seotud riskid | |
| Koolituste vaatlus ei anna piisavat sisendit uurimisküsimustele vastamiseks  Tagajärg: tagasiside koolituste läbiviimise meetoditele ja materjalidele tuleb liiga üldine  Riski suurus: keskmine | * Pakkujal on pikaaegne kogemus sarnaste vaatluste tegemisel * Vajaliku info kogumiseks koostatakse vaatluspäevikud, et kõik vaatluse läbiviijad keskenduksid olulistele osadele koolitusest * Vaatluste potentsiaal on pigem anda olulist lisaväärtust teistele andmeallikatele, ükski uurimisküsimus ei põhine ainult sellel meetodil |

**Tabel 5. Projekti juhtimisega seotud riskid ja maandamistegevused**

|  |  |
| --- | --- |
| RISKI KIRJELDUS JA RISKITASE | MAANDAMISTEGEVUSED |
| Pakkumuse ajakava ei pea enam paika, kuna mõni muu tegevus on võtnud kavandatust kauem aega.  Tagajärg: uuringu lõpptähtaeg või vahe-eesmärgid (nt vahearuanne) võivad hilineda.  Riski suurus: keskmine | * Pakkuja on kavandanud meeskonna piisava suurusega ja planeerinud projektis osalemiseks neile piisavalt aega, et planeeritavatesse tegevustesse vajaliku põhjalikkusega süveneda. * Vajadusel saab pakkuja meeskonda kaasata meeskonnaliikmetega sama kvalifikatsiooniga tööjõudu. * Projektijuht tegeleb igapäevaselt projektiga ja jälgib, et meeskond püsiks töödega ajakavas. Juhul, kui mõne töö tegemine osutub oodatust mahukamaks, reageeritakse sellele kohe ja teavitatakse tellijat. |
| Uurimismeeskonna liige lahkub pikemaks ajaks või jäädavalt töölt ja/või projektist või pakkumuses kirjeldatud meeskonnaliikmed ei saa projektis kirjeldatud mahus osaleda.  Tagajärg: projekti lõpptähtaeg või vahe-eesmärgid (nt vahearuanne) võivad hilineda. Töö kvaliteet võib halveneda.  Riski suurus: keskmine | * Meeskonnaliikmed on oma tööde puhul arvestanud selles projektis osalemisega. * Pakkuja on võimeline asendama meeskonnaliikme sama kvalifikatsiooniga meeskonnaliikmega. * Meeskonna suurus on piisav, et vajadusel tagada meeskonnaliikme asendamine. * Pakkujal on olemas varunimekiri potentsiaalsetest välistest ekspertidest, kelle poole vajadusel pöörduda nende kaasamiseks hindamistegevustesse. |
| Kõik meeskonna liikmed ei ole kursis pakkumuses toodud ja/või lepinguga sõlmitud tegevuste ja neile langevate kohustustega.  Tagajärg: rollide ebamäärasus, valede tööülesannete teostamine, tegevuste dubleerimine; tööetappide hilinemine ja kvaliteedirisk  Riski suurus: madal | * Kõik meeskonnaliikmed on tutvunud hankedokumentidega ja arutanud nendega hanke sisu ning iga meeskonnaliikme rolli. * Meeskonnaliikmed on kinnitanud enda valmidust hindamises osaleda CV-ga. * Lepingu sõlmimisel toimub meeskonnasisene avakoosolek, kus vaadatakse uuesti üle ajakava, rollid ja kriitilised tähtajad; igale tegevusele määratakse vastutaja ja asendusliige. * Toimub regulaarne meeskonnasisene infovahetus. |
| Kommunikatsioon uuringu läbiviijate ja tellija vahel ei toimi.  Tagajärg: arusaamatused uuringu eesmärkides, tööetappide viibimine, ebakõlad aruannete sisu ja tellija ootuste vahel; sellest tulenev kvaliteedi- või tähtaegade risk.  Riski suurus: madal | * Projekti avakohtumisel lepitakse kokku kommunikatsiooni tingimused ehk vastastikune suhtlusviis ja sagedus. * Projektijuht annab tellija esindajale vastavalt kokkuleppele ülevaate projekti kulgemisest, sh regulaarselt. * Projekti elluviimise perioodil on meeskonnaliikmed valmis tellijaga kohtuma ja suhtlema ka e-maili ja telefoni teel, et tagada projekti kvaliteetne, õigeaegne ja eesmärgipärane läbiviimine. * Projektijuht on kogenud erinevate projektide juhtimisega, mis aitab kiirelt tuvastada ja lahendada võimalikke kommunikatsioonitõrkeid. |
| Uuringu ressursid (aeg, inimesed, eelarve) on piiratud ning projekti tulem ei valmi õigeaegselt.  Tagajärg: lõpparuande (või vahe-eesmärkide) hilinemine, mis võib tuua leppetrahvi, lisakulusid või mainekahju.  Riski suurus: madal | * Projekt on üles ehitatud nii, et erinevate etappide tulemusi saaks maksimaalselt ära kasutada jooksvalt uuringu käigus. Pakkumuses on arvestatud hankedokumendis välja tooduga, et täpne projekti ajakava lepitakse kokku lepingu sõlmimisel. * Projekti meeskond on komplekteeritud parimal moel vastavalt töömahule, meeskonna kollektiivsele kvalifikatsioonile ning tellija poolt ette antud kvalifikatsioonikriteeriumitele ning töö teostamise piirajale, tuginedes ka varasematele kogemustele sarnaste projektide elluviimisel. * Projektijuht jälgib eelarve ja ajakulu täitmist iganädalaselt ning vajadusel jagab ümber ressursse ja/või kaasab lisatööjõudu, et hoida projekt graafikus. |
| Uuringu osapoolte koostöö ei ole efektiivne ning projekti kvaliteet kannatab.  Tagajärg: infovahetus toimub aeglaselt või ebatäpselt, tööetapid venivad, järeldused võivad olla poolikud; aruande kvaliteet ja soovituste/ettepanekute potentsiaalne kasutatavus väheneb.  Riski suurus: madal | * Uuringu osapoolsed on eelnevalt täpsustanud peamised rollid ja tööjaotuse. * Uuringu alguses toimub avakohtumine osapoolte rollide ja ootuste, sh hindamise läbiviimise protseduuri ja ajakava täpsustamiseks. * Projektijuht on kättesaadav kogu projekti perioodi jooksul ning ka vähemalt +6 kuud pärast ametliku projekti perioodi lõppemist. * Projekti käigus konsulteeritakse jooksvalt tellijaga. |
| Uuringu osapoolte (tellija ja pakkuja) kokkulepped muutuvad, neid tõlgendatakse ümber või ununevad  Tagajärg: valed või teineteist dubleerivad tegevused, lisaajakulu, võimalikud vaidlused lepingu täitmisel.  Riski suurus: madal | * Iga kohtumine/koosolek protokollitakse lühidalt ning need toimetatakse üle mõlemapoolselt ning jagatakse kogu projekti meeskonnaga. |
| Eelarvet ei jätku tegevuste lõpetamiseks.  Tagajärg: uuringu mõni tegevus või etapp võib jääda poolikuks või mõne peatüki sisuline maht vajab kärpimist. Kvaliteet väheneb.  Riski suurus: madal | * Pakkuja on arvestanud ja kalkuleerinud hindamise teostamiseks vajaliku eelarve ning tegevuste arvu selle teostamiseks. * Eelarve fikseeritakse lepingus, eelarvet ei muudeta lepingus kõrgemaks ning eelarve võimalikul ületamisel (ülekulu korral) on kõik täiendavad kulud ainuisikuliselt pakkuja (IBS) enda kanda. |

# Lisa 1. Aja- ja tegevuskava

Eraldi failis „Lisa 1. Tegevus ja ajakava.xlsx“

# Lisa 2. Pakkuja varasemate teostatud tööde nimekiri

Eraldi failis „Lisa 2. IBS uuringuprojektide nimekiri (2019-2025).docx“

1. Rahandusministeerium (2023). Hindamiste kava 2021-2027. <https://www.rtk.ee/sites/default/files/documents/2023-12/Hindamiste%20kava%202021-2027_metoodika_kinnitamiseks.pdf> [↑](#footnote-ref-2)
2. ESTES (2012). Hindamise hea tava. <https://www.rtk.ee/sites/default/files/documents/2023-12/Hindamiste%20hea%20tava.pdf> [↑](#footnote-ref-3)
3. Sarnast meetodit oleme kasutanud ka varasemate sarnase ülesehitusega meie poolt hiljuti läbiviidud mõjude hindamistes, nt „Tegevuse „Institutsionaalne arendusprogramm teadus- ja arendusasutustele ja kõrgkoolidele“ (ASTRA) tulemuslikkuse ja mõju hindamine“ (2023), „Teaduse tippkeskuste meetme hindamine“ (2022), „Andmed tulevikuühiskonnas“ (2022) jt. [↑](#footnote-ref-4)
4. Näiteks Balti Uuringute Instituut. 2023. Eesti keele õpe piiratud keelekeskkondades: väljakutsed ja kestlikud lahendused. <https://www.ibs.ee/publikatsioonid/eesti-keele-oppe-korraldus-piiratud-keelekeskkondades-valjakutsed-ja-kestlikud-lahendused/> [↑](#footnote-ref-5)
5. Näiteks Balti Uuringute Instituut. 2022. “Eesti keele õpe kolmandate riikide kodanikele“ mõju-uuring. <https://www.ibs.ee/projektid/eesti-keele-ope-kolmandate-riikide-kodanikele-moju-uuring/> [↑](#footnote-ref-6)
6. Vt täpsemalt RTK veebis: <https://www.rtk.ee/uudised/mis-oigusdisain-ja-kuidas-mina-sellest-kasu-saan> ja <https://www.rtk.ee/millist-lisavaartust-aitab-oigusdisaini-praktikate-kasutamine-luua-avalikus-sektoris>. [↑](#footnote-ref-7)
7. Pakkuja esimene eelistus on, lähtuvalt lähteülesande lisas 1 punkt 5.8. lubatust, viia mõlemad analüüsi osad ehk etapid (KP sisuanalüüs ja KP vahehindamine) läbi üheaegselt ja paralleelselt. See on optimaalne viis tööde teostamiseks, kuivõrd mitmetes tegevustes ja andmekogumises esineb kattuvusi, sh on sellisel moel tõhusam läbi viia nt koosloome seminare jmt taolisi valideerimis. Siiski jagab pakkuja tellijaga võimalikult vara ning vajadusel ka jooksvalt peamisi järeldusi, taipamisi ja soovitusi sisuanalüüsi osas, et võimalikke arendusi kohanemisprogrammi sisse viia mitte alles projekti lõppedes, vaid ka projekti käigus. [↑](#footnote-ref-8)